
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΠΡΩΤΟ Αρ. Φύλλου 25 


ΝΟΜΟΣ ΥΠ’ ΑΡΙΘ. 3527 

Κύρωση συμβάσεων υπέρ νομικών προσώπων εποπτευ¬ 
όμενων από το Υπουργείο Υγείας καί Κοινωνικής Αλ¬ 
ληλεγγύης και λοιπές διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ Α' 

Πρώτο άρθρο 

Κύρωση συμβάσεων με το Ελληνικό Δημόσιο 

1. Κυρώνεται και έχει ισχύ νόμου η σύμβαση δωρεάς 
μεταξύ του σωματείου «Σύλλογος φίλων της αιματολο¬ 
γίας της πατρικής Σχολής του Εθνικού και Καποδιστρι- 
ακού Πανεπιστημίου Αθηνών ΙΑΣΗ», του Ελληνικού Δη¬ 
μοσίου, του Εθνικού και Καποδιστριακού Πανεπιστημίου 
Αθηνών και του Γενικού Νοσοκομείου Αθηνών «Λαϊκό» 
(Παράρτημα I), ως ακολούθως: α) Η παράγραφος 1 του 
άρθρου 5 της σύμβασης αντικαθίσταται ως εξής: «1. Η 
απαιτούμενη για την υλοποίηση του αντικειμένου της 
δωρεάς οικοδομική άδεια θα εκδοθεί ατελώς από τη 
Διεύθυνση Τεχνικών Υπηρεσιών του Υπουργείου Υγείας 
και Κοινωνικής Αλληλεγγύης, αφού υποβληθούν όλες οι 
από το νόμο προβλεπόμενες μελέτες.», β) το δεύτερο 
εδάφιο της παραγράφου 2 του άρθρου 5 απαλείφεται, 
γ) το δεύτερο εδάφιο της πρώτης παραγράφου του 
άρθρου 16 της σύμβασης απαλείφεται. 

2. Κυρώνεται και έχει ισχύ νόμου η σύμβαση για την 
εκτέλεση κληροδοτήματος της Μαρίας Βεργωτή προς 
το Γενικό Νοσοκομείο Κεφαλληνίας, συναφθείσης με¬ 
ταξύ του Ελληνικού Δημοσίου, του Νοσοκομείου αυ¬ 
τού, της Αστικής Εταιρείας «Ανέγερση νοσοκομειακής 
πτέρυγας Γ. και Μ. Βεργωτή Αστική μη κερδοσκοπική 
εταιρεία» με το διακριτικό τίτλο «ΑΝΒΕΡ ΑΜΚΕ» και των 
εκτελεστών της διαθήκης Μάρης Βεργωτή (Παράρτημα 
II), ως ακολούθως: 

α) Το άρθρο 16 της σύμβασης αντικαθίσταται ως εξής: 
«Η απαιτούμενη για την υλοποίηση του αντικειμένου της 
δωρεάς οικοδομική άδεια θα εκδοθεί ατελώς από τη 
Διεύθυνση Τεχνικών Υπηρεσιών του Υπουργείου Υγείας 
και Κοινωνικής Αλληλεγγύης, αφού υποβληθούν όλες οι 
από το νόμο προβλεπόμενες μελέτες.» 

β) Το δεύτερο εδάφιο της παραγράφου 3 του άρθρου 
4 απαλείφεται. 

γ) Το πρώτο εδάφιο της πρώτης παραγράφου του 
άρθρου 17 της σύμβασης αντικαθίσταται ως εξής: 

«1. Η ισχύς της σύμβασης τελεί υπό την αίρεση της 
κυρώσεως της με νόμο.» 

δ) Η παράγραφος 2 του άρθρου 17 απαλείφεται. 

3. Κυρώνεται και έχει ισχύ νόμου η σύμβαση δωρεάς 
μεταξύ του Κωνσταντίνου Πρίφτη, του Ελληνικού Δη¬ 
μοσίου και της Ανώνυμης Εταιρείας Μονάδων Υγείας 
«Α.Ε.Μ.Υ Α.Ε.» (Παράρτημα III), ως ακολούθως: 

α) Η παράγραφος 1 του άρθρου 5 της συμβάσεως 
αντικαθίσταται ως εξής: 

«1. Η απαιτούμενη για την υλοποίηση του αντικειμένου 
της δωρεάς οικοδομική άδεια θα εκδοθεί ατελώς από τη 
Διεύθυνση Τεχνικών Υπηρεσιών του Υπουργείου Υγείας 
και Κοινωνικής Αλληλεγγύης, αφού υποβληθούν όλες οι 
από το νόμο προβλεπόμενες μελέτες.» 

β) Το δεύτερο εδάφιο της παραγράφου 2 του άρθρου 
5 απαλείφεται. 

γ) Το δεύτερο εδάφιο της πρώτης παραγράφου του 
άρθρου 16 της συμβάσεως απαλείφεται. 

Δεύτερο άρθρο 
Παραρτήματα 

I. Ακολουθεί το κείμενο της πρώτης σύμβασης: 

«ΣΥΜΒΑΣΗ ΔΩΡΕΑΣ 
ΠΡΟΟΙΜΙΟ-ΓΕΝΙΚΕΣ ΔΙΑΤΑΞΕΙΣ 

Στην Αθήνα σήμερα, 16 Ιανουάριου 2006, στο Υπουρ¬ 
γείο Υγείας και Κοινωνικής Αλληλεγγύης, επί της οδού 
Αριστοτέλους 17, ιδιοκτησίας του Ελληνικού Δημοσίου, 
μεταξύ αφενός μεν: του σωματείου με την επωνυμία 
«ΣΥΛΛΟΓΟΣ ΦΙΛΩΝ ΤΗΣ ΑΙΜΑΤΟΛΟΓΙΑΣ ΤΗΣ ΙΑΤΡΙΚΗΣ 
ΣΧΟΛΗΣ ΤΟΥ ΕΘΝΙΚΟΥ ΚΑΙ ΚΑΠΟΔΙΣΤΡΙΑΚΟΥ ΠΑΝΕ¬ 
ΠΙΣΤΗΜΙΟΥ ΑΘΗΝΩΝ - ΙΑΣΗ», το οποίο εκπροσωπείται 
νόμιμα από τον Πρόεδρο του Διοικητικού του Συμβου¬ 
λίου Αντώνιο Κυριαζάνο του Δημητρίου, κάτοχο του 
υπ’ αριθμ. Β 193682 ΑΔΤ, δυνάμει του από 18.12.2005 
Πρακτικού του Διοικητικού Συμβουλίου, καλουμένου 
εφεξής χάριν συντομίας «ο Δωρητής» αφετέρου δε των 
1) Γεώργιου Αλογοσκούφη, Υπουργού Οικονομίας και 
Οικονομικών, κατοίκου Αθηνών, κατόχου του υπ’ αριθμ. 
ΑΔΤ, 2) Νικήτα Κακλαμάνη, Υπουργού Υγείας και Κοινω¬ 
νικής Αλληλεγγύης, κατοίκου Αθηνών, κατόχου του υπ’ 
αριθμ. ΑΔΤ, 3) του Θεοδώρου Τόλλη, κατόχου του υπ’ 
αριθ. ΑΔΤ, Διοικητή του Γενικού Νοσοκομείου Αθηνών 
«ΛΑΪΚΟ» ως εκπροσώπου αυτού, και 4) του Γεωργίου 
Μπαμπινιώτη, κατόχου του υπ’ αριθμ. ΑΔΤ, Πρύτανη 

του Εθνικού και Καποδιστριακού Πανεπιστημίου Αθη¬ 
νών, ως εκπροσώπου αυτού δυνάμει της από 25.7.2005 
αποφάσεως του Πρυτανικού Συμβουλίου και της από 
27.7.2005 εγκρίσεως της Πανεπιστημιακής Συγκλήτου, 
εδηλώθησαν, συνεφωνήθησαν και έγιναν αποδεκτά τα 
ακόλουθα: 

Άρθρο 1 

ΣΚΟΠΟΣ ΚΑΙ ΑΝΤΙΚΕΙΜΕΝΟ ΤΗΣ ΣΥΜΒΑΣΕΩΣ 

1. Ο Δωρητής απεφάσισε υπό τους κατωτέρω όρους 
να προβεί με δικές του αποκλειστικά δαπάνες στην 

α. αναδιάρθρωση των χώρων του τρίτου ορόφου 
κτιρίου του Λαϊκού Νοσοκομείου Αθηνών, όπως αυτός 
φαίνεται στα σχέδια του Παραρτήματος 1, με σκοπό 
τη στέγαση της Αιματολογικής Κλινικής, καθώς και της 
Μονάδας Μεταμόσχευσης Μυελού των Οστών. Η αναδι- 
αμόρφωση θα περιλαμβάνει κάθε αναγκαία κατασκευή 
που αφορά στους χώρους αυτούς και έχει σχέση με το 
αντικείμενο των οικοδομικών εργασιών, καθώς και των 
αντίστοιχων μηχανολογικών και ηλεκτρολογικών εγκα¬ 
ταστάσεων. Το ανωτέρω εφεξής, για λόγους συντομίας, 
θα καλείται «Εργο Α», τα αρχιτεκτονικά προσχέδια του 
οποίου έχουν θεωρηθεί από τη Διεύθυνση Τεχνικών 
Υπηρεσιών του Υπουργείου Υγείας και Κοινωνικής Αλ¬ 
ληλεγγύης, όπως αποτυπώνεται στη συνημμένη μελέτη 
προσχεδίων, 

β. επέκταση σε χώρο δώματος του Β ορόφου και 
αναδιάρθρωση χώρων του Β ορόφου κτιρίου του Λαϊκού 
Νοσοκομείου Αθηνών, όπως αυτοί φαίνονται στα σχέδια 
του Παραρτήματος 1, με σκοπό τη στέγαση τεσσάρων 
κλινικών. Η αναδιαμόρφωση θα περιλαμβάνει κάθε ανα¬ 
γκαία κατασκευή που αφορά στους χώρους αυτούς και 
έχει σχέση με το αντικείμενο των οικοδομικών εργα¬ 
σιών, καθώς και των αντίστοιχων μηχανολογικών και 
ηλεκτρολογικών εγκαταστάσεων. Το ανωτέρω εφεξής, 
για λόγους συντομίας, θα καλείται «Εργο Β». 

Τα Έργα Α και Β μαζί θα αναφέρονται εφεξής, επί¬ 
σης για λόγους συντομίας, ως «Εργο», η συνημμένη δε 
μελέτη των προσχεδίων του έχει θεωρηθεί από την 
Διεύθυνση Τεχνικών Υπηρεσιών του Υπουργείου Υγείας 
και Κοινωνικής Αλληλεγγύης. 

2. ΤοΈργο θα ανεγερθεί εντός των ορίων του υποδει- 
χθέντος χώρου, επιφάνειας περίπου 800 τ.μ. το Έργο 
Α και περίπου 840 τ.μ. το Έργο Β, σύμφωνα με τη συ¬ 
νημμένη μελέτη προσχεδίων (Σεπτέμβριος 2005) της 
κατωτέρω ομάδας Μηχανικών 

Αρχιτέκτων Μηχανικός: Βασιλική Εμμανουηλίδου 

Πολιτικοί Μηχανικοί Γιώργος Σκούρας, Τρύφων Το- 
πιτζής 

Μηχανολόγος Μηχανικός: Ευστάθιος Εμμανουηλίδης 

Τ ο Έργο, μετά την αποπεράτωση της κατασκευής 
του, θα παραδοθεί στο Νοσοκομείο, προκειμένου να 
προωθηθούν οι διαδικασίες και να πληρωθούν οι προ¬ 
ϋποθέσεις για την έναρξη λειτουργίας του. 

3. ΤοΈργο θα ενταχθεί διοικητικά και λειτουργικά 
στο Νοσοκομείο, το οποίο και θα ασκεί την απαιτού- 
μενη εποπτεία, παρέχοντας συγχρόνως τις αναγκαίες 
υπηρεσίες υποστηρίξεως, σύμφωνα και με τους όρους 
της παρούσης. 

4. Το Υπουργείο Υγείας και Κοινωνικής Αλληλεγγύ¬ 
ης, το Νοσοκομείο και το Πανεπιστήμιο δικαιούνται να 
παρακολουθούν, με εκπρόσωπό τους, την εκτέλεση του 
έργου σύμφωνα με τους όρους της παρούσης και τη 
μελέτη εφαρμογής. 


Άρθρο 2 
ΠΟΣΟ ΔΩΡΕΑΣ 

Η δαπάνη ολοκληρώσεως του έργου, κατά τα ανω¬ 
τέρω, υπολογίζεται στο ποσόν της τάξεως του ενός 
εκατομμυρίου διακοσίων χιλιάδων (1.200.000) Ευρώ, το 
οποίο και θα αναλωθεί για την κατασκευή του κτιρίου 
και των Η/Μ (Ηλεκτρομηχανολογικών) εγκαταστάσεων, 
σύμφωνα με τη συνημμένη και θεωρημένη, από τη Διεύ¬ 
θυνση Τεχνικών Υπηρεσιών του Υπουργείου Υγείας και 
Κοινωνικής Αλληλεγγύης, μελέτη προσχεδίων. 

Άρθρο 3 

ΕΓΚΑΤΑΣΤΑΣΗ- ΔΙΕΥΚΟΛΥΝΣΕΙΣ-ΥΠΟΧΡΕΩΣΕΙΣ 
ΤΟΥ ΝΟΣΟΚΟΜΕΙΟΥ 

1. Το Εθνικό και Καποδιστριακό Πανεπιστήμιο Αθηνών, 
το οποίο έχει στην αποκλειστική κυριότητα και νομή τον 
χώρο (άρθρο 10, ν. 2892/2001) που αναφέρεται στην πα¬ 
ράγραφο 2 του άρθρου 1 της παρούσης, συγκατατίθεται 
και συμφωνεί στην εκτέλεση του ανωτέρω έργου. 

2. Το Γενικό Νοσοκομείο Αθηνών «Λαϊκό», το οποίο έχει 
την αποκλειστική χρήση του ανωτέρω χώρου, με την 
έναρξη ισχύος της παρούσης, σύμφωνα με το ακροτε¬ 
λεύτιο άρθρο αυτής, παραχωρεί κατά χρήση τον χώρο 
αυτόν, κατά τη διάρκεια της κατασκευής, στον Δωρητή 
άνευ οιουδήποτε ανταλλάγματος για την εγκατάσταση 
του Εργοταξίου προς το οποίο θα παρέχει ηλεκτρικό 
ρεύμα, νερό, καθώς και οποιαδήποτε άλλη αναγκαία 
διευκόλυνση. Μετά την αποπεράτωση του έργου, λήγει 
η παραχώρηση της χρήσης αυτής. 

Άρθρο 4 

ΤΕΧΝΙΚΑ ΔΕΔΟΜΕΝΑ 

ΤοΈργο θα κατασκευασθεί με βάση: 

α) τους όρους της συμβάσεως, β) τη συνημμένη με¬ 
λέτη προσχεδίων, η οποία συντάχθηκε σύμφωνα με 
τις διεθνείς προδιαγραφές και η οποία ελέγχθηκε και 
θεωρήθηκε από την Τεχνική Υπηρεσία του Υπουργείου 
Υγείας και Κοινωνικής Αλληλεγγύης. Η έγκριση αυτή 
έχει και την ισχύ θεωρήσεως του Υπουργείου Υγείας 
και Κοινωνικής Αλληλεγγύης για την έκδοση τυχόν απαι- 
τούμενων αδειών και εγκρίσεων από άλλα Υπουργεία, γ) 
τη μελέτη εφαρμογής, η οποία θα εκπονηθεί σύμφωνα 
με τους ισχύοντες κανονισμούς οπλισμένου σκυροδέμα¬ 
τος, αντισεισμικού κανονισμού Η/Μ εγκαταστάσεων και 
κάθε συναφούς ισχύουσας νομοθεσίας, σύμφωνα με τις 
προδιαγραφές του Υπουργείου Υγείας και Κοινωνικής 
Αλληλεγγύης για τις Η/Μ εργασίες και τις διατάξεις 
πυρασφαλείας. 

Η μελέτη εφαρμογής, καθώς και οποιαδήποτε απα¬ 
ραίτητη συμπληρωματική μελέτη, θεωρούνται από τη 
Διεύθυνση Τεχνικών Υπηρεσιών του Υπουργείου Υγείας 
και Κοινωνικής Αλληλεγγύης. 

Άρθρο 5 

ΑΔΕΙΕΣ- ΕΓΚΡΙΣΕΙΣ 

1. Η παρούσα σύμβαση, μετά τη νομοθετική κύρω¬ 
σή της, επέχει θέση άδειας κατασκευής του έργου και 
εγκρίσεως τυχόν παρεκκλίσεων όρων δομήσεως από τις 
διατάξεις της υφιστάμενης πολεοδομικής νομοθεσίας. 

2. Οποιεσδήποτε πρόσθετες μελέτες τυχόν απαι¬ 
τηθούν για την ολοκλήρωση του έργου, θα γίνουν με 
μέριμνα και δαπάνες του Δωρητή, το δε Δημόσιο ανα¬ 
λαμβάνει να τις εγκρίνει, όποτε απαιτείται, εντός δύο (2) 
μηνών από της υποβολής τους στην αρμόδια Υπηρεσία 

και, σε κάθε περίπτωση, να αποφανθεί επ’ αυτών. Σε 
περίπτωση που οι μελέτες δεν θεωρηθούν εντός του 
προαναφερόμενου διαστήματος, ή δεν υπάρχει σχετική 
απόφαση της κατά περίπτωση αρμόδιας Υπηρεσίας, 
ως προς αυτές και την επάρκειά τους, λογίζονται ως 
αυτοδικαίως εγκριθείσες. 

3. Ο Δωρητής δικαιούται, κατά τη διάρκεια της κατα¬ 
σκευής, να προβαίνει σε μικροαλλαγές, κατόπιν ενημε- 
ρώσεως τόσο του εκπροσώπου του Υπουργείου Υγείας 
και Κοινωνικής Αλληλεγγύης, όσο και του εκπροσώπου 
του Νοσοκομείου, σύμφωνα και με τα προβλεπόμενα 
από την παράγραφο 4 του άρθρου 1 της παρούσης. Οι εν 
λόγω μικροαλλαγές δεν μπορεί να αφορούν σε αλλαγές 
υλικών και δεν θα επηρεάζουν τη συνολική μορφή και 
διαρρύθμιση του κτιρίου ή τη λειτουργικότητα του, ούτε 
θα συνιστούν οποιαδήποτε επέκταση στον χώρο. 

Άρθρο 6 

ΕΞΟΠΛΙΣΜΟΣ ΤΟΥ ΕΡΓΟΥ 

Ο εξοπλισμός του Έργου θα γίνει με μέριμνα και δα¬ 
πάνες του Δημοσίου. Η διαδικασία για την απόκτηση του 
συνόλου του απαιτούμενου εξοπλισμού για τη λειτουργία 
του πρέπει να έχει ολοκληρωθεί εντός δεκαοκτώ (18) 
μηνών από την παράδοση του Έργου της Δωρεάς στο 
Νοσοκομείο, υπό τον όρο πλήρωσης των προϋποθέσεων 
που θέτουν οι συναφείς κείμενες διατάξεις και με τη ρητή 
επιφύλαξη επιμήκυνσης του εν λόγω χρονικού διαστή¬ 
ματος, συνεπεία της υποβολής ενστάσεων, προσφυγών 
και/ή εκδίκασης των ενδίκων βοηθημάτων, οιωνδήποτε 
τρίτων στοιχειοθετήσουν έννομο συμφέρον, αναφορικά 
με την υλοποίηση και ολοκλήρωση της ως άνω αναφερ- 
θείσης διαδικασίας και δράσης (απόκτησης του απαιτού- 
μενου για τη λειτουργία του έργου, εξοπλισμού). 

Άρθρο 7 

ΕΚΤΕΛΕΣΗ ΕΡΓΟΥ- ΟΛΟΚΛΗΡΩΣΗ ΔΩΡΕΑΣ 

Ι.Όλες οι απαραίτητες για την ολοκλήρωση του έργου 
της δωρεάς ενέργειες (όπως, ενδεικτικά, κάθε είδους 
συμβάσεις, αναθέσεις μελετών και εργολαβιών, παραγ¬ 
γελίες και αγορές υλικών και μηχανημάτων, ποιοτικός 
έλεγχος επί των παραλαμβανομένων, παραλαβή υλικών, 
παραλαβή κτιρίου από τον κατασκευαστή) θα γίνονται 
από τον Δωρητή ή από πρόσωπο ή πρόσωπα φυσικά ή 
νομικά, ρητώς από αυτόν (τον Δωρητή) εξουσιοδοτη- 
θέντα και ελευθέρως ανακλητά. 

2. Δεδομένου ότι ο Δωρητής αναλαμβάνει την υπο¬ 
χρέωση να καλύψει τη δαπάνη κατασκευής του Έργου 
ανεξαρτήτως του τελικού ύψους αυτής, ρητώς συνομο- 
λογείται ότι οι εν λόγω απαραίτητες (για την πραγμα¬ 
τοποίηση του έργου της Δωρεάς) ενέργειες θα γίνονται 
από τον Δωρητή χωρίς τους περιορισμούς, τις διαδικα¬ 
σίες και τον έλεγχο που επιβάλλουν οι σχετικοί νόμοι 
- προκειμένου περί εκτελέσεως έργου ή προμηθειών 
χρηματοδοτούμενων από το Δημόσιο, ή άλλους Δημό¬ 
σιους Οργανισμούς, ή από Νομικά Πρόσωπα Δημοσίου 
Δικαίου - ή άλλες τυχόν διατάξεις περί εποπτείας και 
ελέγχου των δαπανών και λογαριασμών. Ειδικότερα, η 
μελέτη και κατασκευή του έργου της Δωρεάς (το οποίο 
συνίσταται κατά βάση στην κατασκευή του κτιρίου του 
και των Η/Μ εγκαταστάσεων του), μέχρι του χρόνου 
παραδόσεως του στο Νοσοκομείο, είναι έργο ιδιωτικό 
και δεν έχουν επ’ αυτού εφαρμογή οι διατάξεις των 
σχετικών νόμων, διαταγμάτων, υπουργικών αποφάσεων 
ή άλλων διατάξεων επί έργων χρηματοδοτούμενων από 
το Δημόσιο ή Δημόσιους Οργανισμούς. 


Άρθρο 8 

ΥΠΟΧΡΕΩΣΕΙΣ ΔΩΡΕΟΔΟΧΟΥ 

1. Η πτέρυγα του Έργου Λ που θα ανεγερθεί θα λει¬ 
τουργεί αποκλειστικά ως Αιματολογική Κλινική, καθώς 
και Μονάδα Μεταμόσχευσης Μυελού των Οστών, απο¬ 
κλείεται δε απολύτως η χρήση του για άλλη δραστη¬ 
ριότητα. 

2. Το Δημόσιο υποχρεούται να παρέχει κάθε διοικητι¬ 
κή συνδρομή προς τον Δωρητή για την αποπεράτωση 
του έργου σε σύντομο χρόνο, να χορηγεί άδειες και 
εγκρίσεις, να εκδίδει πράξεις, αποφάσεις και γενικά 
να προβαίνει σε κάθε άλλη ενέργεια απαραίτητη για 
την προώθηση και ταχεία αποπεράτωση του έργου της 
Δωρεάς, τηρουμένων των επιταγών της νομιμότητας. 

Άρθρο 9 

ΑΠΟΠΕΡΑΤΩΣΗ - ΣΥΝΕΠΕΙΕΣ 

1. Η αποπεράτωση του Έργου θα πραγματοποιηθεί - 
κατ’ απώτατο χρονικό όριο και υπό τον όρο πλήρωσης 
των όρων της παρούσης - εντός δεκαέξι (16) μηνών από 
την έναρξη των εργασιών. Το Έργο θα εκτελεσθεί σε 
δύο φάσεις: η πρώτη φάση θα αφορά στο Έργο Β και 
θα έχει μέγιστο χρόνο αποπεράτωσης τους οκτώ (8) 
μήνες, ενώ η δεύτερη φάση θα αφορά στο Έργο Α και 
θα έχει μέγιστο χρόνο αποπεράτωσης τους εννέα (9) 
μήνες. Οι φάσεις θα εξελιχθούν διαδοχικά με τη σειρά 
που αναφέρονται, ενώ θα υπάρξει χρονική επικάλυψη 
ενός μηνάς. Η παράδοση στο Ελληνικό Δημόσιο, και δη 
στο Νοσοκομείο, θα πραγματοποιηθεί με πρωτόκολλο 
συνοδευόμενο από τα κατασκευαστικά σχέδια και τα 
σχέδια των Η/Μ εγκαταστάσεων. 

2. Ο Δωρητής αναλαμβάνει όλες τις υποχρεώσεις που 
απορρέουν από τις σχετικές διατάξεις περί κοινωνικής 
ασφάλισης των εργαζομένων του Εργοταξίου και περί 
υγιεινής και ασφάλειας. Το Υπουργείο Υγείας και Κοινω¬ 
νικής Αλληλεγγύης, το Νοσοκομείο και το Πανεπιστήμιο 
ουδεμία φέρουν σχετική υποχρέωση. 

3. Ο Δωρητής ευθύνεται για τα πραγματικά ελαττώ¬ 
ματα, εμφανή και κεκρυμμένα, ή για την έλλειψη συμ- 
φωνημένων ιδιοτήτων του κτιρίου επί δύο έτη μετά την 
αποπεράτωση του, υποχρεούμενος σε αποκατάσταση 
τους με δαπάνες του, εφόσον έχει εγγράφως και εντός 
ευλόγου χρονικού διαστήματος (ενός μηνάς) ενημερωθεί 
από το Νοσοκομείο. Ευθύνη, πάντως, δεν υφίσταται εφό¬ 
σον αποδεδειγμένα τα ελαττώματα αυτά προέρχονται 
από εργασίες ή γενικότερα επεμβάσεις τρίτων ατόμων 
που δεν έχουν σχέση με τον Δωρητή. 

4. Μετά την αποπεράτωση του Έργου Α και των Η/Μ 
εγκαταστάσεων του και την παράδοση του στο Νοσο¬ 
κομείο, το Νοσοκομείο δεν θα προχωρεί σε σοβαρές 
μετατροπές, προσθήκες, επεκτάσεις ή διαρρυθμίσεις 
που σχετίζονται με τη λειτουργία του, χωρίς προη¬ 
γούμενη γραπτή συμφωνία του Δωρητή, την οποία δεν 
θα αρνείται ο Δωρητής, εφόσον δεν υπάρχει σοβαρός 
λόγος. 

Άρθρο 10 

ΕΥΘΥΝΗ ΔΩΡΗΤΗ - ΔΩΡΕΟΔΟΧΟΥ 

1. Ο Δωρητής υποχρεούται να καλύψει κάθε δαπάνη 
μέχρι ολοκληρώσεως του έργου της Δωρεάς, έστω και 
αν αυτή υπερβαίνει το προϋπολογιζόμενο ποσό. Μετά 
την ανέγερση, την κατασκευή των Η/Μ εγκαταστάσεων, 
την αποπεράτωση, την παράδοση και την παραλαβή του 
(συντασσομένου του σχετικού πρωτοκόλλου), ο Δωρη- 

τής δεν θα έχει άλλη υποχρέωση και ευθύνη γενικώς 
και ειδικώς για τη λειτουργία αυτού. 

2. Το Δημόσιο υποχρεούται να εξασφαλίζει τη διαρκή, 
εύρυθμη και πλήρη λειτουργία του Έργου Α με κατάλ¬ 
ληλη στελέχωση, ώστε να καταστεί δυνατή η παροχή 
υπηρεσιών υγείας, στο μέγιστο δυνατό επιστημονικό, 
τεχνικό και λειτουργικό επίπεδο, σύμφωνα ιδίως με το 
εξειδικευμένο αντικείμενο ενασχόλησης και παροχής 
ιατρικών υπηρεσιών, που προώρισται να λάβει χώρα 
στο πλαίσιο λειτουργίας της υπό συζήτηση κλινικής και 
κέντρου Μεταμόσχευσης. 

3. Το Δημόσιο υποχρεούται να φροντίσει εγκαίρως για 
την κατάλληλη στελέχωση και λειτουργία της Αιματο¬ 
λογικής Κλινικής, καθώς και της Μονάδας Μεταμόσχευ¬ 
σης Μυελού των Οστών, σε κάθε δε περίπτωση οι σχε¬ 
τικές διαδικασίες πρέπει να έχουν ολοκληρωθεί εντός 
δεκαοκτώ (18) μηνών από την παράδοση του Έργου 
της Δωρεάς στο Νοσοκομείο, υπό τον όρο πλήρωσης 
των προϋποθέσεων που θέτουν οι συναφείς κείμενες 
διατάξεις και με τη ρητή επιφύλαξη επιμήκυνσης του 
εν λόγω χρονικού διαστήματος, συνεπεία της υποβολής 
ενστάσεων, προσφυγών και/ή εκδίκασης των ενδίκων 
βοηθημάτων, οιωνδήποτε τρίτων στοιχειοθετήσουν έν- 
νομο συμφέρον, αναφορικά με την υλοποίηση και ολο¬ 
κλήρωση των ως άνω αναφερομένων διαδικασιών και 
δράσεων (στελέχωσης και λειτουργίας της Αιματολογι¬ 
κής Κλινικής, καθώς και της Μονάδας Μεταμόσχευσης 
Μυελού των Οστών). Οι δαπάνες στελέχωσης της, τόσο 
σε πρώτο χρόνο, όσο και κατά τη λειτουργία αυτού, θα 
καλυφθούν από το Ελληνικό Δημόσιο. 

Αρθρο 11 

ΦΟΡΟΛΟΓΙΚΕΣ ΚΑΙ ΛΟΙΠΕΣ ΑΠΑΛΛΑΓΕΣ 

1. Η παρούσα σύμβαση και κάθε σύμβαση ανάθεσης 
έργου, προμήθειας, μισθώσεως έργου, μισθώσεως υπη¬ 
ρεσιών, μισθώσεως πράγματος και γενικά κάθε σύμβαση 
που θα συνάψει ο Δωρητής με οποιονδήποτε τρίτο, στην 
Ελλάδα ή στο εξωτερικό, σχετικά με την αποπεράτωση 
του έργου της Δωρεάς, καθώς επίσης και όλα τα τιμο¬ 
λόγια και οι αποδείξεις που θα εκδοθούν αναφορικά με 
τις συμβάσεις αυτές: 

α) απαλλάσσονται από κάθε φόρο - μη περιλαμβανο- 
μένου του ΦΠΑ - τέλος ή τέλος χαρτοσήμου, δικαίωμα ή 
κράτηση ή εισφορά υπέρ του Δημοσίου ή οποιουδήποτε 
τρίτου, πλην των ανταποδοτικών τελών. Με την επιφύ¬ 
λαξη των διατάξεων ατέλειας που ισχύουν εκάστοτε 
για τα Δημόσια Νοσηλευτικά Ιδρύματα, η απαλλαγή 
αυτή δεν ισχύει για τους οφειλόμενους δασμούς, τον 
ειδικό φόρο καταναλώσεως του ν. 2127/1993, το τέλος 
ταξινομήσεως για την παραλαβή επιβατικών οχημάτων 
και τις κρατήσεις και εισφορές υπέρ ασφαλιστικών φο¬ 
ρέων, κύριας και επικουρικής ασφάλισης, 

β) απαλλάσσονται από την αμοιβή των δικαιωμάτων 
συμβολαιογράφων για τη σύναψη και υπογραφή του 
εγγράφου συντάξεως της δωρεάς και δεν υπόκεινται 
στα κατώτατα όρια αμοιβής δικηγόρων για κάθε δικη¬ 
γορική υπηρεσία, τόσο για τη σύνταξη, όσο και για την 
υπογραφή και εκτέλεση των σχετικών συμβάσεων. 

2. Για τη μελέτη, εφαρμογή, κατασκευή, επίβλεψη, επο- 
πτεία ή για τον έλεγχο και την παραλαβή του έργου 
της Δωρεάς, καθώς και για τις τεχνικές εργασίες ή τις 
υπηρεσίες ή άλλες συμβάσεις που θα απαιτηθούν για 
την υλοποίηση τουΈργου της Δωρεάς (σχεδιαγράμμα¬ 
τα, αρχιτεκτονικά σχέδια, επιμετρήσεις), δεν ισχύουν τα 


ελάχιστα όρια αμοιβών μηχανικών, που προβλέπονται 
στις ισχύουσες διατάξεις, όλες δε αυτές οι αμοιβές και 
ο τρόπος καταβολής τους διέπονται από τις κατ’ ιδίαν 
συμβάσεις μεταξύ του Δωρητή και των μηχανικών και 
σε καμία περίπτωση δεν μπορεί να καταβληθούν από 
το ποσόν της δωρεάς. 

3. Η διαδικασία και οι λεπτομέρειες εφαρμογής των 
ανωτέρω απαλλαγών και ελαφρύνσεων καθορίζονται 
με κοινές αποφάσεις των Υπουργών Οικονομίας και 
Οικονομικών και Υγείας και Κοινωνικής Αλληλεγγύης. 

Άρθρο 12 

ΑΝΑΣΤΟΛΗ ΕΡΓΑΣΙΩΝ - ΣΥΝΕΠΕΙΕΣ 

1. Ο Δωρητής έχει το δικαίωμα, με έγγραφη αιτιο¬ 
λογημένη δήλωσή του, να αναστείλει την πρόοδο της 
εκτελέσεως της παρούσης Δωρεάς, σε περίπτωση μη 
τηρήσεως, από πλευράς του Δημοσίου, των όρων της 
συμβάσεως, μέχρις ότου η σχετική διαφορά ρυθμισθεί 
(προσωρινά ή οριστικά) από τα αρμόδια δικαιοδοτικά 
όργανα, σύμφωνα με τα οριζόμενα από το άρθρο 14 
της παρούσης, παρεκτός αν τίθεται εν κινδύνω η ομαλή 
λειτουργία και η εξυπηρέτηση των συνολικών αναγκών 
του Νοσοκομείου. Σε περίπτωση αδικαιολόγητης, εάν 
τυχόν ήθελε αποδειχθεί, αναστολής, ο Δωρητής υπέχει 
αστική ευθύνη έναντι του Δημοσίου. 

2. Εάν η πρόοδος της εκτελέσεως του έργου της 
Δωρεάς ήθελε παρ’ ελπίδα ανασταλεί εκ πράξεων ή 
παραλείψεων υπαιτιότητας του Δημοσίου, η δε αναστο¬ 
λή διαρκέσει επί χρονικό διάστημα μεγαλύτερο των έξι 
μηνών - παρά την προσφυγή του Δωρητή στα αρμόδια 
δικαιοδοτικά όργανα - ο Δωρητής δύναται να προσφύγει 
εκ νέου στα αρμόδια, κατά το άρθρο 14 της παρούσης, 
δικαιοδοτικά όργανα και να ζητήσει την απαλλαγή του 
από κάθε περαιτέρω υποχρέωση προς ολοκλήρωση της 
Δωρεάς (Κατασκευή του Έργου), παρεκτός αν τίθεται 
εν κινδύνω η ομαλή λειτουργία και η εξυπηρέτηση των 
συνολικών αναγκών του Νοσοκομείου. 

3. Οίκοθεν νοείται και συνομολογείται ότι ο Δωρητής 
ουδεμία αξίωση διατηρεί κατά του Δημοσίου (και ειδικό¬ 
τερα κατά του Νοσοκομείου και του Υπουργείου Υγείας 
και Κοινωνικής Αλληλεγγύης), ακόμη και για λόγους αδι¬ 
καιολόγητου πλουτισμού επί του πραγματοποιηθέντος 
μέρους της δωρεάς, καθώς ουδεμία συνεισφορά στην πρό¬ 
οδο του κοινού καλού και την εξυπηρέτηση του δημοσίου 
συμφέροντος μπορεί να θεωρηθεί ως αδικαιολόγητη. 

Άρθρο 13 
ΑΝΩΤΕΡΑ ΒΙΑ 

Ο Δωρητής δεν φέρει ευθύνη αν η εκτέλεση του έργου ή η 
ολοκλήρωση αυτού καταστεί αδύνατη εκ λόγων ανωτέρας 
βίας. Εξυπακούεται ότι, για όσο χρονικό διάστημα διαρκεί 
η ανωτέρα βία, αναστέλλεται η εκτέλεση της παρούσης 
συμβάσεως. Εάν οι λόγοι ανωτέρας βίας διαρκέσουν πέραν 
του ενός έτους, ή υπάρξει άρδην μεταβολή των συνθηκών, 
ο Δωρητής μπορεί να προσφύγει εκ νέου στα αρμόδια, 
κατά το άρθρο 14 της παρούσης, δικαιοδοτικά όργανα και 
να ζητήσει την απαλλαγή του από κάθε περαιτέρω υπο¬ 
χρέωση προς ολοκλήρωση της Δωρεάς, παρεκτός και αν 
τίθεται εν κινδύνω η ομαλή λειτουργία και η εξυπηρέτηση 
των συνολικών αναγκών του Νοσοκομείου. 

Αρθρο 14 

ΕΠΙΛΥΣΗ ΔΙΑΦΟΡΩΝ 

Κάθε διαφορά μεταξύ Δημοσίου (όπως, ιδίως, αυτό 
εν προκειμένω εκπροσωπείται από το Υπουργείο Υγεί- 

ας και Κοινωνικής Αλληλεγγύης και το Νοσοκομείο) 
και Δωρητή, περί την ερμηνεία ή εκτέλεση της συμ- 
βάσεως, η οποία δεν μπορεί να διευθετηθεί εξωδίκως, 
θα επιλύεται με προσφυγή στη διαιτησία, σύμφωνα με 
τους όρους και τη διαδικασία που προβλέπονται από 
τις διατάξεις του Κώδικα Πολιτικής Δικονομίας. Κάθε 
ένα εκ των μερών (ήτοι το Δημόσιο και ο Δωρητής) 
θα ορίσει από έναν Διαιτητή, ενώ το τρίτο μέλος του 
Διαιτητικού Δικαστηρίου - ο Επιδιαιτητής - θα ορισθεί 
με κοινή απόφαση των δύο Διαιτητών. Σε περίπτωση 
διαφωνίας τους, ο Επιδιαιτητής θα ορισθεί από τον Πρό¬ 
εδρο του Αρείου Πάγου και θα είναι μέλος ΔΕΠ, πρώτης 
βαθμίδας, κατά προτεραιότητα, καθηγητής Εμπορικού 
ή Αστικού Δικαίου. 

Αρθρο 15 

ΑΠΟΔΟΧΗ ΔΩΡΕΑΣ 

Το Δημόσιο και δη τα Υπουργεία Οικονομίας και Οικο¬ 
νομικών και Υγείας και Κοινωνικής Αλληλεγγύης, το 
Νοσοκομείο και το Πανεπιστήμιο, δια των εκπροσώπων 
τους, απεδέχθησαν τη Δωρεά, με τους αναφερόμενους 
ως άνω όρους. 

Άρθρο 16 

ΙΣΧΥΣ ΤΗΣ ΣΥΜΒΑΣΕΩΣ 

1. Η ισχύς της συμβάσεως τελεί υπό την αίρεση της 
κυρώσεώς της με νόμο. Η εν λόγω κύρωση αποτελεί 
και την έγκριση τυχόν παρεκκλίσεων από την κείμενη 
νομοθεσία και μόνο στο μέτρο που αυτές είναι απο¬ 
λύτως απαραίτητες και η μόνη δυνατή λύση για την 
έγκαιρη και με βάση τους όρους της παρούσης πραγ¬ 
ματοποίηση του έργου της Δωρεάς. Η έναρξη ισχύος 
της συμβάσεως συμπίπτει με την ημερομηνία δημοσίευ¬ 
σης στην Εφημερίδα της Κυβερνήσεως του κυρωτικού 
νόμου. Συγχρόνως με την έναρξη ισχύος του εν λόγω 
κυρωτικού νόμου, οι διατάξεις της παρούσης αποκτούν 
ισχύ διατάξεων νόμου. 

2. Εάν για οποιονδήποτε λόγο δεν κυρωθεί η παρούσα 
σύμβαση, ουδεμία δημιουργείται υποχρέωση ή αξίωση 
στα συμβαλλόμενα μέρη. 

Σε πίστωση των ανωτέρω, συντάχθηκε η παρούσα σε 
πέντε (5) αντίτυπα, όσα και τα συμβαλλόμενα μέρη - και 
- αφού αναγνώσθηκε, βεβαιώθηκε και έγινε κατανοητή 
και αποδεκτή από τους συμβαλλομένους, υπογράφεται 
όπως ακολουθεί: 

ΟΙ ΣΥΜΒΑΛΛΟΜΕΝΟΙ 

1) ΓΕΩΡΓΙΟΣ ΑΛΟΓΟΣΚΟΥΦΗΣ Υπουργός Οικονομίας 
και Οικονομικών 

2) ΝΙΚΗΤΑΣ ΚΑΚΛΑΜΑΝΗΣ 

Υπουργός Υγείας και Κοινωνικής Αλληλεγγύης 

3) ΘΕΟΔΩΡΟΣ ΤΟΛΛΗΣ 

Διοικητής του Γενικού Νοσοκομείου Αθηνών «ΛΑΪ¬ 
ΚΟ» 

4) ΓΕΩΡΓΙΟΣ ΜΠΑΜΠΙΝΙΩΤΗΣ 

Πρύτανης του Εθνικού και Καποδιστριακού Πανεπι¬ 
στημίου Αθηνών 

5) ΑΝΤΩΝΙΟΣ ΚΥΡΙΑΖΑΝΟΣ 

Πρόεδρος του σωματείου «Σύλλογος Φίλων Αιματο¬ 
λογίας της πατρικής Σχολής του Εθνικού και Καποδι- 
στριακού Πανεπιστημίου Αθηνών - ΙΑΣΗ» 

II. Ακολουθεί το κείμενο της δεύτερης σύμβασης: 


«ΣΥΜΒΑΣΗ 

ΓΙΑ ΤΗΝ ΑΝΕΓΕΡΣΗ ΝΕΑΣ ΠΤΕΡΥΓΑΣ ΣΤΟ 
ΓΕΝΙΚΟ ΝΟΣΟΚΟΜΕΙΟ ΚΕΦΑΛΛΗΝΙΑΣ 

ΕΚ ΤΟΥ ΚΛΗΡΟΔΟΤΗΜΑΤΟΣ ΤΗΣ ΜΑΡΗΣ ΒΕΡΓΩΤΗ 
ΔΟΛ. ΗΠΑ 10.000.000 

Στην Αθήνα σήμερα, 25 Οκτωβρίου 2005, στο κατάστη¬ 
μα του Υπουργείου Υγείας και Κοινωνικής Αλληλεγγύης 
επί της οδού Αριστοτέλους 17, μεταξύ 

ΠΡΩΤΟΝ του Νομικού Προσώπου Δημοσίου Δικαίου 
με την επωνυμία «Γενικό Νοσοκομείο Κεφαλληνίας», 
το οποίο συμμετέχει στην παρούσα σύμβαση με την 
ιδιότητα του ως κληροδόχου της Μάρης Βεργωτή, κατά 
τα ειδικότερα εκτιθέμενα κατωτέρω στο Προοίμιο, απο- 
καλείται στη συνέχεια «το Νοσοκομείο» (προγενέστερα 
γνωστό ως «Δημοτικό Νοσοκομείο Αργοστολιού») και 
εκπροσωπείται νόμιμα για την υπογραφή της παρούσας 
σύμβασης από τον Διοικητή και Πρόεδρο του Διοικη¬ 
τικού Συμβουλίου του Στέφανου Χρόνη του Νικολάου 
και της Καλλιόπης, κάτοικο Αργοστολιού Κεφαλονιάς, 
με Δελτίο Αστυνομικής Ταυτότητας Π019313/5.1.1990 του 
ΙΤ. Α. Αθηνών, 

ΔΕΥΤΕΡΟΝ της Αστικής μη Κερδοσκοπικής Εταιρείας 
με την επωνυμία «ΑΝΕΓΕΡΣΗ ΝΟΣΟΚΟΜΕΙΑΚΗΣ ΠΤΕ¬ 
ΡΥΓΑΣ Γ. ΚΑΙ Μ. ΒΕΡΓΩΤΗ ΑΣΤΙΚΗ ΜΗ ΚΕΡΔΟΣΚΟΠΙΚΗ 
ΕΤΑΙΡΕΙΑ» και τον διακριτικό τίτλο «ΑΝΒΕΡ ΑΜ.ΚΕ», η 
οποία εδρεύει στην Αθήνα επί της οδού Σκουφά 24, 
αποκαλείται στη συνέχεια «η Εταιρεία» και εκπροσω¬ 
πείται νόμιμα από την Πρόεδρο του Διοικητικού της 
Συμβουλίου Μαρία Φαροπούλου του Βασιλείου και της 
Ευγενίας, κάτοικο Αθηνών και κάτοχο του υπ’ αριθ. Μ 
298762/30.11.1981 δελτίου αστυνομικής ταυτότητας του 
Α.Τ. Χολαργού, 

ΤΡΙΤΟΝ του Ελληνικού Δημοσίου, που αποκαλείται 
στη συνέχεια «το Δημόσιο» και εκπροσωπείται νόμιμα 
για την υπογραφή της παρούσας σύμβασης από: (α) τον 
Υπουργό Οικονομίας και Οικονομικών Γεώργιο Αλογο- 
σκούφη, κάτοικο Αθηνών, κάτοχο του υπ’ αριθ. ΑΔΤ, (β) 
τον Υπουργό Υγείας και Κοινωνικής Αλληλεγγύης Νι¬ 
κήτα Κακλαμάνη του Μιχαήλ, κάτοικο Αθηνών, κάτοχο 
του υπ’ αριθ. ΑΔΤ, 

ΤΕΤΑΡΤΟΝ της κυρίας Αντιγόνης Ιατρού του Νικολά¬ 
ου και της Ευτυχίας, κατοίκου Εκάλης Αττικής, κατό¬ 
χου του υπ’ αριθ. Β 214958/6.4.1962 δελτίου αστυνομικής 
ταυτότητας του Παρ. Ασφ. Νέας Ερυθραίας, η οποία 
συμμετέχει στην παρούσα σύμβαση με την ιδιότητα της 
ως συνεκτελεστού της διαθήκης της Μάρης Βεργωτή, 
κατά τα ειδικότερα εκτιθέμενα κατωτέρω στο Προοίμιο 
και η οποία ενεργεί με την προεκτεθείσα ιδιότητα της 
τόσο για τον εαυτό της ατομικά όσο και επ’ ονόματι, 
κατ’ εντολήν, για λογαριασμό και ως ειδική πληρεξούσια 
των λοιπών τριών συνεκτελεστών της διαθήκης της Μά¬ 
ρης Βεργωτή: (α) του Αντωνίου Αναγνωστοπούλου του 
Νικολάου και της Αγγελικής, οικονομολόγου, κατοίκου 
Λωζάννης Ελβετίας, κατόχου του υπ’ αριθ. Ζ 533252 
διαβατηρίου του Γενικού Προξενείου της Ελλάδος στη 
Γενεύη, δυνάμει της από 4.9.2005 έγγραφης εξουσι- 
οδοτήσεως, το πρωτότυπο της οποίας προσαρτάται 
στην παρούσα, (β) του Βοόβιΐ ΟοΓόθΙΐ του νίηοοπΐ και 
της Κατερίνας, δικηγόρου, κατοίκου Νέας Υόρκης ΗΠΑ, 
κατόχου του υπ’ αριθ. 110671866 διαβατηρίου των αρ¬ 
μοδίων αρχών των Ηνωμένων Πολιτειών της Αμερικής, 
δυνάμει της από 30.9.2005 έγγραφης εξουσιοδοτήσεως, 
το πρωτότυπο της οποίας προσαρτάται στην παρούσα 
και (γ) του ΡθΐτάοΚ άθ ΡΓουχ, συμβολαιογράφου και κα- 

τοίκου Λωζάννης Ελβετίας, δυνάμει της από 30.9.2005 
έγγραφης εξουσιοδοτήσεως, το πρωτότυπο της οποίας 
επίσης προσαρτάται στην παρούσα σύμβαση, δηλώθη¬ 
καν, συμφωνήθηκαν και έγιναν αμοιβαία αποδεκτά τα 
ακόλουθα: 

ΠΡΟΟΙΜΙΟ 

1. Η Μάρη Βεργωτή, η οποία απεβίωσε στη Λωζάννη 
Ελβετίας την 7.5.1999, κάτοικος εν ζωή Λωζάννης Ελ¬ 
βετίας, κατέλιπε με την από 14 Ιουλίου 1993 διαθήκη 
της κληροδότημα εκ δολαρίων ΗΠΑ 10.000.000 υπέρ 
του Γενικού Νοσοκομείου Κεφαλληνίας, προγενέστερα 
καλουμένου «Δημοτικόν Νοσοκομείον Αργοστολιού», 
με τον όρο (τρόπο) να ανεγερθεί με το ως άνω κλη¬ 
ροδότημα μία Νέα Πτέρυγα στο εν λόγω Νοσοκομείο, 
η οποία θα φέρει το όνομα της διαθέτιδος και του 
συζύγου αυτής. 

2. Την 3η Μαρτίου 2000, με τη συντεταγμένη στη γαλ¬ 
λική γλώσσα επιστολή του, νομίμως μεταφρασμένη στα 
Ελληνικά από την Υπηρεσία Μεταφράσεων του Υπουρ¬ 
γείου Εξωτερικών, ο εκ των Εκτελεστών της Διαθήκης 
Δρ. ΡαΙωοΚ άθ Ργθοχ διαβίβασε προς το Νοσοκομείο 
ενημέρωση του Ειρηνοδίκη Λωζάννης Ελβετίας προς 
αυτό (το Νοσοκομείο) για το εν λόγω κληροδότημα και 
τη βούληση της διαθέτιδος. 

3. Την 22α Μα'ΐου 2001, με την υπ’ αριθμ. Πρωτοκόλλου 
919 επιστολή του προς τους εκτελεστές της Διαθήκης, 
ο Πρόεδρος του Δ.Σ. του Γ.Ν. Κεφαλληνίας ανακοίνωσε 
την από 29.11.2000 απόφαση του Δ.Σ. του Νοσοκομείου 
περί αποδοχής του κληροδοτήματος, η οποία εγκρίθηκε 
με την υπ’ αριθ. Υ4β/1421/Φ14-84 απόφαση του Υπουργού 
Υγείας και Πρόνοιας. 

4. Την 1η Ιουνίου 2004 υπεγράφη από τον Υπουργό 
Υγείας και Κοινωνικής Αλληλεγγύης το υπ’ αριθ. πρωτο¬ 
κόλλου 63000 «Μνημόνιο Συνεργασίας για την υλοποί¬ 
ηση του Κληροδοτήματος Μάρης Βεργωτή, εκ δολαρί¬ 
ων ΗΠΑ 10.000.000, προς το Νοσοκομείο Αργοστολιού 
Κεφαλληνίας για τη δημιουργία μίας νέας Πτέρυγας», 
με το οποίο προβλέπεται με τους εκεί αναφερόμενους 
όρους η άμεση και ταχεία εκτέλεση του έργου και η 
προς τον σκοπό αυτό σύσταση της συμβαλλόμενης στην 
παρούσα σύμβαση Αστικής μη Κερδοσκοπικής Εταιρεί¬ 
ας, με μοναδικό σκοπό την υλοποίηση της βούλησης 
της διαθέτιδος. 

5. Την 8η Σεπτεμβρίου 2004 συστάθηκε η ως άνω 
συμβαλλόμενη Αστική μη Κερδοσκοπική Εταιρεία, το 
καταστατικό της οποίας δημοσιεύθηκε νομίμως στα 
βιβλία εταιρειών του Πρωτοδικείου Αθηνών και έλαβε 
αριθμό 13654/13.9.2004. 

ΟΡΙΣΜΟΙ 

Οι επόμενοι όροι που χρησιμοποιούνται στην παρούσα 
σύμβαση έχουν το εξής περιεχόμενο: 

- «Δημόσιο»: Το Ελληνικό Δημόσιο, εκπροσωπούμενο 
από τον Υπουργό Οικονομίας και Οικονομικών και τον 
Υπουργό Υγείας και Κοινωνικής Αλληλεγγύης 

- «Εταιρεία»: η Αστική μη Κερδοσκοπική Εταιρεία με 
την επωνυμία «ΑΝΕΓΕΡΣΗ ΝΟΣΟΚΟΜΕΙΑΚΗΣ ΠΤΕΡΥ¬ 
ΓΑΣ Γ. ΚΑΙ Μ. ΒΕΡΓΩΤΗ ΑΣΤΙΚΗ ΜΗ ΚΕΡΔΟΣΚΟΠΙΚΗ 
ΕΤΑΙΡΕΙΑ» και τον διακριτικό τίτλο «ΑΝΒΕΡ ΑΜΚΕ» 

- «Υπουργείο»: Το Υπουργείο Υγείας και Κοινωνικής 
Αλληλεγγύης 

- «Εκτελεστές»: Οι Εκτελεστές της Διαθήκης της Μά¬ 
ρης Βεργωτή, ήτοι α) η Αντιγόνη Ιατρού του Νικολάου, 
κάτοικος Εκάλης Αττικής, β) ο Αντώνιος Αναγνωστόπου- 


λος του Νικολάου, οικονομολόγος, κάτοικος Λωζάννης 
Ελβετίας, γ) ο ΡοόθΓΐ Οογ0θΗ, δικηγόρος, κάτοικος Νέας 
Υόρκης ΗΠΑ και δ) ΡαΙΐΊοΚ όβ ΡΐΌυχ, συμβολαιογράφος 
και κάτοικος Λωζάννης Ελβετίας. Οι Εκτελεστές ενερ¬ 
γούν συλλογικά 

- «Το Νοσοκομείο»: το Γ ενικό Νοσοκομείο Κεφαλληνί¬ 
ας στο Αργοστόλι 

- «Το Κτίριο» ή «Η Νέα Πτέρυγα»: η νέα πτέρυγα που θα 
κατασκευασθεί στο Νοσοκομείο από το κληροδότημα 
της Μάρης Βεργωτή 

- «Το Κληροδότημα»: το υπέρ του Νοσοκομείου κατα- 
λειφθέν από τη Μάρη Βεργωτή, με την από 14 Ιουλίου 
1993 διαθήκη της κληροδότημα, ποσού δέκα εκατομμυ¬ 
ρίων (10.000.000) δολαρίων ΗΠΑ, υπό τον όρο (τρόπο) 
ότι το Νοσοκομείο θα κατασκευάσει τη Νέα Πτέρυγα 

- «Εργο»: Η εκπόνηση της μελέτης κατασκευής και 
εξοπλισμού, καθώς και η κατασκευή και ο εξοπλισμός 
της Νέας Πτέρυγας 

- «Σύμβαση»: Η παρούσα Σύμβαση και όλα τα επισυνα- 
πτόμενα σε αυτήν έγγραφα 

- «Κτιριολογικό Πρόγραμμα»: το Κτιριολογικό Πρό¬ 
γραμμα που εκπόνησε το Νοσοκομείο και εγκρίθηκε με 
την με αριθμό πρωτοκόλλου ΔΥ8/Γ.Π.34826/2005 από¬ 
φαση του Γ ενικού Γ ραμματέα του Υπουργείου Υγείας 
και Κοινωνικής Αλληλεγγύης, αντίγραφο του οποίου 
επισυνάπτεται στην παρούσα Σύμβαση και αποτελεί 
ενιαίο με αυτήν όλο. 

Άρθρο 1 

ΣΚΟΠΟΣ ΚΑΙ ΑΝΤΙΚΕΙΜΕΝΟ ΤΗΣ ΣΥΜΒΑΣΗΣ 

1. Το Νοσοκομείο, προς τον σκοπό της ορθής, έγκαι¬ 
ρης, ταχείας και κατά τρόπο απόλυτα διαφανή υλοποί¬ 
ησης του όρου (τρόπου) υπό τον οποίο συστάθηκε το 
Κληροδότημα, αναθέτει με την παρούσα Σύμβαση στην 
Εταιρεία, η οποία, αποδεχόμενη, αναλαμβάνει: 

1.1 την επιλογή του καταλληλότερου μελετητή για την 
εκπόνηση της πλήρους μελέτης (προμελέτης, οριστικής 
μελέτης και μελέτης εφαρμογής) της Νέας Πτέρυγας, 
περιλαμβανομένων των τεχνικών προδιαγραφών, της 
συγγραφής υποχρεώσεων και της σύνταξης των τευχών 
δημοπράτησης, 

1.2 τον έλεγχο των τευχών δημοπράτησης, ο οποίος 
θα γίνει από ειδικούς προς τούτο επιστήμονες, επιλεγό¬ 
μενους από την Εταιρεία, με τη σύμφωνη γνώμη των 
Εκτελεστών και αμειβόμενους από το Κληροδότημα, 

1.3 τη σύνταξη των κάθε είδους και όλων των προκηρύ¬ 
ξεων και/ή διακηρύξεων για τις μελέτες της κατασκευής 
και του εξοπλισμού, καθώς και για αυτή την ίδια την κα¬ 
τασκευή και την προμήθεια του κάθε είδους εξοπλισμού 
της Νέας Πτέρυγας, οι οποίες πρέπει να συνταχθούν με 
βάση την πλέον συμφέρουσα, κατά την ελεύθερη κρί¬ 
ση της Εταιρείας και των Εκτελεστών, προσφορά, με 
κριτήρια ποιότητας, τιμής, ικανότητας και αξιοπιστίας 
του υποψηφίου αναδόχου και με άλλα - κατά την κρίση 
της Εταιρείας και των Εκτελεστών - κριτήρια, 

1.4 την τελική επιλογή του αναδόχου με βάση τα ανα- 
φερόμενα στην υποπαράγραφο 1.3 ανωτέρω του παρό¬ 
ντος άρθρου 1 κριτήρια και με την προηγούμενη σύμφω¬ 
νη γνώμη των Εκτελεστών, την ανάθεση σε αυτόν του 
συγκεκριμένου τμήματος του Έργου (στο οποίο τμήμα 
αφορά η αντίστοιχη προκήρυξη - διακήρυξη - διαγωνι¬ 
σμός) και τη σύνταξη και υπογραφή των αντιστοίχων 
συμβάσεων αναθέσεως μελετών, εργολαβιών, παραγγε¬ 
λιών, αγορών κ.λπ., 

1.5 την οργάνωση, την υποστήριξη, τον συντονισμό και, 
γενικότατα, την από μέρους της Εταιρείας διαχείριση 
όλων των συμβάσεων (έργων, υπηρεσιών ή/και προ¬ 
μηθειών) και γενικότατα όλων των πράξεων, ενεργειών, 
εργασιών και υπηρεσιών που απαιτούνται για τις μελέ¬ 
τες κατασκευής και εξοπλισμού, για αυτή την ίδια την 
κατασκευή, μέχρι πλήρους αποπερατώσεως, καθώς και 
για τον εξοπλισμό (ξενοδοχειακό και ιατρικό) και για 
τη θέση σε κατάσταση πλήρους λειτουργίας της Νέας 
Πτέρυγας. 

2. Η Εταιρεία δηλώνει, διά της παριστάμενης εκπροσώ¬ 
που της, ότι θα προσφέρει τις υπηρεσίες της, σε εκτέ¬ 
λεση της παρούσας Σύμβασης, απολύτως δωρεάν για 
το Δημόσιο, το Νοσοκομείο και τους Εκτελεστές και ότι, 
κατά τη ρητή μεταξύ όλων των συμβαλλομένων μερών 
συμφωνία, η Εταιρεία δεν δικαιούται να λάβει οποιαδή¬ 
ποτε αμοιβή ή να αποκομίσει οποιοδήποτε κέρδος σε 
αντάλλαγμα των παραπάνω υπηρεσιών της. 

3. Η συνολική δαπάνη για την ανέγερση και τον εξο¬ 
πλισμό της Νέας Πτέρυγας θα γίνει αποκλειστικά από 
το Κληροδότημα πλέον οποιουδήποτε ποσού τόκων 
προκύψει από την κατάθεση του ποσού του Κληροδοτή¬ 
ματος σε έντοκη τραπεζική κατάθεση ή άλλη τραπεζική 
επένδυση, κατά την απόλυτη κρίση και επιλογή των 
Εκτελεστών, μέχρι την ολοκλήρωση του Έργου. Διευ¬ 
κρινίζεται ότι το Έργο, όπως αυτό περιγράφεται στο 
Κτιριολογικό Πρόγραμμα, δεν θα βαρύνει τον Κρατικό 
Προϋπολογισμό. 

4. Το Κτίριο θα ανεγερθεί εντός των ορίων του οικο¬ 
πέδου του Νοσοκομείου, ιδιοκτησίας του, σύμφωνα με 
τους όρους της παρούσας Σύμβασης και τις τεχνικές 
μελέτες που θα εκπονηθούν και ειδικότερα σε χώρο 
επιφάνειας χιλίων εξακοσίων ενενήντα επτά τετραγωνι¬ 
κών μέτρων περίπου, που εμφαίνεται με τα αλφαβητικά 
στοιχεία Α1, Α2, Α3, Α4, Α5, Α6, Α7, Α8, Α1 στο επισυναπτό- 
μενο στην παρούσα - αποτελούν ένα με αυτή όλον - από 
Σεπτεμβρίου 2005, τοπογραφικό σχεδιάγραμμα του Διπλ. 
Αγρονόμου και Τοπογράφου Μηχανικού ΕΜΠ Αθανασίου 
Σολωμού. 

5. Η ακριβής χρήση και ο προορισμός των χώρων του 
Κτιρίου και η ωφέλιμη επιφάνεια τους αναγράφονται 
στο Κτιριολογικό Πρόγραμμα και θα αποτυπωθούν στην 
προμελέτη, καθώς και στις λοιπές μελέτες που θα ακο¬ 
λουθήσουν μέχρι και τη μελέτη εφαρμογής του Κτιρίου 
και του εξοπλισμού. 

6. Εντός του περιγραφέντος ανωτέρω στην παράγρα¬ 
φο 4 του παρόντος άρθρου χώρου, όπου θα ανεγερθεί η 
Νέα Πτέρυγα, απαγορεύεται η ανέγερση οποιουδήποτε 
άλλου κύριου κτιρίου ή βοηθητικού κτίσματος που δεν 
σχετίζεται με το Κτίριο. 

7. Το Κτίριο θα ενταχθεί διοικητικά και λειτουργικά 
στο Νοσοκομείο και θα αποτελεί ένα ενιαίο σύνολο 
μετά των λοιπών τμημάτων - κλινικών και υπηρεσιών 
του Νοσοκομείου. Το Νοσοκομείο αναλαμβάνει να συ- 
μπεριλάβει διοικητικά και λειτουργικά τη Νέα Πτέρυγα 
στον αναμορφωμένο προς τον σκοπό αυτό Οργανισμό 
λειτουργίας του. 

8. Το Κτίριο θα ονομασθεί «Πτέρυγα Γεωργίου και 
Μάρης Βεργωτή» και θα φέρει πάντοτε σε περίοπτη 
θέση την ονομασία «Πτέρυγα Γεωργίου και Μάρης Βερ¬ 
γωτή», καθώς και ευδιάκριτη εντοιχισμένη μαρμάρινη 
πλάκα ή ανάλογη αναμνηστική στήλη με την ένδειξη 
ότι η πτέρυγα αυτή αποτελεί κληροδότημα της Μάρης 
Βεργωτή. 


9. Το Νοσοκομείο υποχρεούται και οι Εκτελεστές δι¬ 
καιούνται να παρακολουθούν, με εκπροσώπους τους, 
την - σύμφωνα με τους όρους της παρούσας - εκτέλεση 
του Έργου. Οι εκπρόσωποι του Νοσοκομείου και του 
Υπουργείου έχουν το δικαίωμα να ζητούν από την εργο- 
λήπτρια εταιρεία πιστοποιητικά ποιότητας υλικών. 

Άρθρο 2 

ΠΡΟΫΠΟΛΟΓΙΣΜΟΣ ΕΡΓΟΥ 

1. Ο προϋπολογισμός τουΈργου, το ύψος του οποίου 
δεν θα υπερβαίνει το ογδόντα επί τοις εκατό (80%) του 
ποσού του κληροδοτήματος, θα συνταχθεί με ευθύνη 
της Εταιρείας από ειδικούς μελετητές, με σχετική εμπει¬ 
ρία σε νοσηλευτικά ιδρύματα, οι οποίοι θα επιλεγούν 
από την Εταιρεία με την προηγούμενη έγγραφη σύμφω¬ 
νη γνώμη των Εκτελεστών και οι οποίοι θα αμειφθούν 
από το Κληροδότημα. Το υπολειπόμενο 20% του συ¬ 
νολικού ποσού του κληροδοτήματος υπολογίζεται ως 
αποθεματικό ποσό για την αντιμετώπιση απρόβλεπτων 
αναγκών ή κονδυλίων που τυχόν θα προκύψουν στις 
διάφορες φάσεις του έργου, άλλως για καλυτέρευση 
του συνόλου του έργου μέχρι την παράδοση αυτού. 

2. Με την επιφύλαξη του άρθρου 8 παράγραφος 6 της 
παρούσας σύμβασης, εάν, για την αποπεράτωση του 
Έργου με βάση το επισυναπτόμενο Κτιριολογικό Πρό¬ 
γραμμα, απαιτηθεί υπέρβαση του προϋπολογισμού, θα 
τροποποιείται αντίστοιχα το Κτιριολογικό Πρόγραμμα 
και ο Εξοπλισμός του Κτιρίου με σκοπό την προσαρμογή 
τους στα ποσά του Κληροδοτήματος. 

Άρθρο 3 

ΕΓΚΑΤΑΣΤΑΣΗ ΕΡΓΟΤΑΞΙΟΥ- 
ΥΠΟΧΡΕΩΣΕΙΣ ΝΟΣΟΚΟΜΕΙΟΥ 

Το Νοσοκομείο, με την έναρξη ισχύος της παρούσας 
Σύμβασης, σύμφωνα με το ακροτελεύτιο άρθρο της, θα 
παραχωρήσει κατά χρήση στην Εταιρεία, χωρίς οποιο- 
δήποτε αντάλλαγμα, την έκταση που θα απαιτηθεί κατά 
τη διάρκεια της κατασκευής αποκλειστικά για την εγκα¬ 
τάσταση του εργοταξίου, προς το οποίο το Νοσοκο¬ 
μείο θα παρέχει δωρεάν ηλεκτρικό ρεύμα, νερό, καθώς 
και οποιαδήποτε άλλη αναγκαία διευκόλυνση για την 
εκτέλεση τουΈργου. Επίσης το Νοσοκομείο υποχρεού- 
ται να παρέχει κάθε συνδρομή στην Εταιρεία για την 
έγκαιρη έναρξη των εργασιών κατασκευής του Κτιρίου 
και για την ταχεία και ομαλή εξέλιξη και αποπεράτωση 
τους. Από την πλευρά της, η Εταιρεία υποχρεούται να 
λάβει κάθε μέτρο, ώστε να εξασφαλισθεί ότι δεν θα 
παρακωλυθεί η εύρυθμη λειτουργία του Νοσοκομείου 
και ειδικότερα των λοιπών, περί τον χώρο της νέας 
κατασκευής, κτισμάτων από την εκτέλεση των εργασιών 
κατασκευής του Κτιρίου. 

Αρθρο 4 

ΜΕΛΕΤΕΣ ΚΑΙ ΕΓΚΡΙΣΕΙΣ 

1. Το Κτίριο θα κατασκευασθεί με βάση: 

α) τους όρους της παρούσας Σύμβασης, β) το Κτι- 
ριολογικό Πρόγραμμα, γ) την προμελέτη, η οποία θα 
συνταχθεί σύμφωνα με τις διεθνείς προδιαγραφές και 
θα ελεγχθεί, εγκριθεί εκ των προτέρων και θεωρηθεί 
από την Τεχνική Υπηρεσία του Υπουργείου, δ) τις ορι¬ 
στικές μελέτες κατασκευής και τη μελέτη ιατρικού και 
ξενοδοχειακού εξοπλισμού, με τα σχετικά τεύχη δημο- 
πρατήσεων, οι οποίες θα εκπονηθούν σύμφωνα με τους 
κανόνες της τέχνης και της επιστήμης και τους ισχύο- 
ντες κανονισμούς και θα περιλαμβάνουν αρχιτεκτονική 

και στατική μελέτη, μελέτη Η/Μ εγκαταστάσεων, καθώς 
και τις λεπτομερείς προδιαγραφές και ποσότητες του 
ιατρικού και ξενοδοχειακού εξοπλισμού και τα σχετικά 
τεύχη δημοπρατήσεως, σύμφωνα τουλάχιστον με τις 
προδιαγραφές του Υπουργείου - και θα εγκριθούν εκ των 
προτέρων - και στη συνέχεια, θα θεωρηθούν από την Τε¬ 
χνική Υπηρεσία του Υπουργείου, ε) τις μελέτες εφαρμογής, 
συμπεριλαμβανομένων και του Σχεδίου και Φακέλου Ασφά¬ 
λειας και Υγείας (ΣΑΥ και ΦΑΥ) και οποιαδήποτε άλλη απα¬ 
ραίτητη -κατά την κρίση της Εταιρείας - συμπληρωματική 
μελέτη, η οποία θα θεωρείται από την Τεχνική Υπηρεσία 
του Υπουργείου, στ) τις μελέτες γεωτεχνικής έρευνας και 
σήμανσης. 

2. Η Εταιρεία δικαιούται, κατά τη διάρκεια της κατα¬ 
σκευής, να προβαίνει σε μικροαλλαγές των μελετών, 
κατόπιν ενημερώσεως και εγκρίσεως του Υπουργείου, 
οι οποίες δεν θα επηρεάζουν τη συνολική μορφή του 
Κτιρίου ή τη λειτουργικότητα του, ούτε θα συνιστούν 
οποιαδήποτε επέκταση στον χώρο. Επίσης, δικαιούται 
να προβαίνει σε μικροαλλαγές υλικών, που δεν θα αφο¬ 
ρούν σε αλλαγή των βασικών υλικών. 

3. Η έγκριση όλων των ανωτέρω μελετών θα γίνε¬ 
ται από την Τεχνική Υπηρεσία του Υπουργείου εντός 
διαστήματος τριάντα ημερών από την κατάθεσή τους 
στο Πρωτόκολλο της Υπηρεσίας. Σε περίπτωση που οι 
αναφερόμενες στην παράγραφο 1 του παρόντος άρθρου 
μελέτες δεν εγκριθούν εντός του προαναφερθέντος 
διαστήματος των 30 ημερών ή πάντως δεν αποφανθεί 
η ανωτέρω Υπηρεσία επ’ αυτών, οι μελέτες αυτές θα 
θεωρούνται αυτομάτως και αυτοδικαίως εγκριθείσες 
και θε-ωρηθείσες. 

Αρθρο 5 

ΣΥΝΕΡΓΑΣΙΑ ΜΕ ΤΟ ΔΗΜΟΣΙΟ 

Για τη σύνταξη των μελετών που αναφέρονται στο 
άρθρο 4 της παρούσας Σύμβασης, η Εταιρεία (και τα 
νομικά ή φυσικά πρόσωπα στα οποία θα ανατεθεί, σύμ¬ 
φωνα με τους όρους της παρούσας Σύμβασης, η εκπό¬ 
νηση των μελετών και/ ή η κατασκευή του Κτιρίου) θα 
συνεργάζεται με το Δημόσιο και την αρμόδια υπηρεσία 
του Υπουργείου, στο πλαίσιο της νομιμότητας, του δη¬ 
μοσίου συμφέροντος και της καλής πίστης. 

Αρθρο 6 

ΕΞΟΠΛΙΣΜΟΣ ΚΤΙΡΙΟΥ 

1. Η Εταιρεία θα καλύψει, διά του Κληροδοτήματος, το 
κόστος του κτιριολογικού και μηχανολογικού εξοπλισμού 
του Κτιρίου, του κλιματισμού και εξαερισμού, με όλα τα 
ειδικά οικοδομικά στοιχεία που απαιτούνται, καθώς και 
το κόστος των Η/Μ εγκαταστάσεων υποστήριξης και 
εξυπηρέτησης του ιατρικού εξοπλισμού του Κτιρίου. 
Επίσης, θα καλύψει το κόστος σύνδεσης των δικτύων 
του Κτιρίου με τα υφιστάμενα δίκτυα του Νοσοκομείου 
(Η/Μ, Η/Ζ, ισχυρά ασθενή ρεύματα, ύδρευση, αποχέτευση, 
ιατρικά αέρια) ως και την αναγκαία βελτίωση τους για 
την αντιμετώπιση των νέων αυξημένων αναγκών, λόγω 
του νέου Κτιρίου, εκτός εάν η αυτοτέλεια του Κτιρίου 
κρίνεται επωφελέστερη, θα καλύψει, επίσης, το κόστος 
της μελέτης και κατασκευής δομημένης καλωδίωσης 
και δικτύου πυρόσβεσης και πυροπροστασίας (ειδικού 
κτιρίου), σύμφωνα με τις οδηγίες και την έγκριση της 
πυροσβεστικής υπηρεσίας - και - τέλος, θα καλύψει το 
κόστος κατασκευής ντουλαπιών, αποδυτηρίων, εργα¬ 
στηριακών πάγκων, πινακίδων καθορισμού χώρων και 
γενικών κατευθυντηρίων πινακίδων σήμανσης. 


2. Η Εταιρεία θα καλύψει επίσης, διά του Κληροδο¬ 
τήματος, το κόστος αγοράς και εγκατάστασης του 
πρώτου ιατρικού και ξενοδοχειακού εξοπλισμού του 
Κτιρίου σε διαγνωστικά ή θεραπευτικά μηχανήματα, σε 
συσκευές και εργαλεία καθώς επίσης και σε επίπλωση, 
ξενοδοχειακό εξοπλισμό και εν γένει άλλα αντικείμε¬ 
να που θα εξυπηρετήσουν τον σκοπό λειτουργίας του 
Κτιρίου. Η Εταιρεία δεν θα καλύψει το κόστος συντή¬ 
ρησης του ανωτέρω εξοπλισμού, καθώς και το κόστος 
ανταλλακτικών. 

3. Σχετικά με τα πραγματικά ελαττώματα ή βλάβες 
του εξοπλισμού, η υποχρέωση της Εταιρείας εξαντλεί¬ 
ται στην από μέρους της επιβολή υποχρέωσης στον 
προμηθευτή του Νοσοκομείου για την παροχή εγγύησης 
καλής λειτουργίας τουλάχιστον ενός (1) έτους - από 
της παραλαβής - και υποχρέωσης συντήρησης και επι¬ 
σκευής για διάστημα δύο (2) ετών από της παραλαβής, 
καθώς και υποχρέωσης εξασφάλισης ανταλλακτικών 
και συμβολαίων συντήρησης για δέκα (10) έτη από της 
αγοράς αυτού. 

4. Ο ιατρικός και ξενοδοχειακός εξοπλισμός του Κτι¬ 
ρίου θα αποτελείται από είδη αρίστης ποιότητος και 
σύγχρονης τεχνολογίας, θα είναι δε, κατά το δυνατόν, 
μικρού κόστους λειτουργίας και συντηρήσεως και θα 
καταβληθεί προσπάθεια συμβατότητας αυτού με τον 
λοιπό εξοπλισμό του Νοσοκομείου. 

5. Το Υπουργείο και το Νοσοκομείο αναλαμβάνουν από 
κοινού την υποχρέωση να παραδώσουν στην Εταιρεία, 
μέσα σε είκοσι ημέρες από την υπογραφή της παρού¬ 
σας, τις ακριβείς προδιαγραφές του ιατρικού και ξενο¬ 
δοχειακού εξοπλισμού, ο οποίος χρησιμοποιείται και 
γίνεται δεκτός από το Υπουργείο σε ανάλογα νοσηλευ¬ 
τικά ιδρύματα και ο οποίος πρόκειται να εγκατασταθεί 
στο Κτίριο, ώστε να καταστεί δυνατή η προσαρμογή 
της οριστικής αρχιτεκτονικής μελέτης κατασκευής του 
Κτιρίου και της μελέτης εφαρμογής του ιατρικού εξο¬ 
πλισμού και να καλυφθούν όλες οι απαιτήσεις προεγκα- 
τάστασης του ιατρικού αυτού εξοπλισμού. 

6. Η προμήθεια του ιατρικού και ξενοδοχειακού εξο¬ 
πλισμού θα γίνει σύμφωνα με τους όρους της παρούσας 
Σύμβασης, συγχρόνως με την ανέγερση του Κτιρίου. Ο 
σταθερός εξοπλισμός θα παραδοθεί και θα εγκαταστα¬ 
θεί στο Κτίριο από την Εταιρεία κατά τη διάρκεια του 
τελευταίου πριν από την περαίωση του'Εργου εξαμήνου 
και πάντως εφόσον οι χώροι είναι έτοιμοι να δεχθούν 
τον εξοπλισμό. Διευκρινίζεται ότι ο κινητός ιατρικός 
και ξενοδοχειακός εξοπλισμός, που δεν απαιτεί για την 
ενσωμάτωση του στο'Εργο ιδιαίτερες εργασίες πακτώ- 
σεως ή εργασίες μονίμου συνδέσεως με Η/Μ εγκατα¬ 
στάσεις, θα παραδοθεί από την Εταιρεία μόνον κατά 
τη διάρκεια του τελευταίου πριν από την περαίωση του 
Έργου τριμήνου. 

7. Στις συμβάσεις προμήθειας του ιατρικού εξοπλισμού 
η Εταιρεία υποχρεούται να διαλάβει όρο, σύμφωνα με 
τον οποίο ο προμηθευτής θα αναλάβει την υποχρέωση 
της δωρεάν εκπαίδευσης του προσωπικού. 

Άρθρο 7 

ΕΚΤΕΛΕΣΗ ΤΟΥ ΕΡΓΟΥ ΚΑΙ 
ΥΠΟΧΡΕΩΣΕΙΣ ΤΗΣ ΕΤΑΙΡΕΙΑΣ 

Ι.Όλες οι απαραίτητες για την ολοκλήρωση του'Εργου 
ενέργειες (όπως, ενδεικτικά, κάθε είδους προκηρύξεις 
και/ ή διακηρύξεις και οι σχετικές με αυτές διαδικασίες, 
αναθέσεις μελετών και εργολαβιών, κάθε είδους συμβά- 

σεις, παραγγελίες και αγορές υλικών και μηχανημάτων, 
ποιοτικός έλεγχος επί των παραλαμβανομένων, παρα¬ 
λαβή υλικών, μηχανημάτων, παραλαβή Κτιρίου από τον 
κατασκευαστή κ.λπ.) θα γίνονται από την Εταιρεία ή από 
πρόσωπο ή πρόσωπα, φυσικά ή νομικά, ρητώς από αυτήν 
εξουσιοδοτημένα και ελευθέρως ανακλητά. Η ανάκλη¬ 
ση της εξουσιοδότησης των πιο πάνω αναφερομένων 
προσώπων πρέπει να γνωστοποιείται εγγράφως, άμεσα 
και χωρίς καθυστέρηση στο Νοσοκομείο. 

2. Η εκπόνηση των μελετών ανέγερσης και εξοπλισμού 
του Κτιρίου, καθώς και η ανέγερση και ο εξοπλισμός 
του Κτιρίου και όλες οι απαραίτητες για την αποπερά¬ 
τωση και ολοκλήρωση του Έργου ενέργειες, θα γίνο¬ 
νται σύμφωνα με τους όρους της παρούσας Σύμβασης 
και σε κάθε περίπτωση χωρίς τους περιορισμούς, τις 
διαδικασίες και τον έλεγχο που επιβάλλουν οι διατά¬ 
ξεις του οργανισμού του Νοσοκομείου ή οι σχετικοί 
νόμοι περί εκτελέσεως δημοσίων έργων ή προμηθειών, 
χρηματοδοτούμενων από το Δημόσιο ή άλλους Δημό¬ 
σιους Οργανισμούς ή από Νομικά Πρόσωπα Δημοσίου 
ή Ιδιωτικού Δικαίου του ευρύτερου δημόσιου τομέα ή 
άλλες τυχόν διατάξεις περί εποπτείας και ελέγχου των 
δαπανών και λογαριασμών του Νοσοκομείου. Ειδικό¬ 
τερα, η μελέτη και η κατασκευή του Κτιρίου, καθώς 
και η αγορά και εγκατάσταση του πόσης φύσεως εξο¬ 
πλισμού της Νέας Πτέρυγας, είναι, μέχρι και του χρό¬ 
νου παραδόσεως του Κτιρίου στο Νοσοκομείο, έργο 
ιδιωτικό - και όχι δημόσιο - και δεν έχουν επ’ αυτού 
εφαρμογή οι διατάξεις οποιουδήποτε νόμου και/ή δια¬ 
τάγματος που αναφέρονται στα δημόσια έργα και/ή στις 
προμήθειες του Δημοσίου, όπως, όλως ενδεικτικά, του 
ν. 716/1977 περί Μητρώου Μελετητών και Αναθέσεως 
και Εκπονήσεως Μελετών, του ν. 3316/2005 «Ανάθεση 
και Εκτέλεση Δημοσίων Συμβάσεων Εκπόνησης Μελε¬ 
τών και Παροχής Συναφών Υπηρεσιών», του ν. 1418/1984 
«Δημόσια Έργα και Ρυθμίσεις Συναφών θεμάτων», του 
ν. 3263/2004 «Μειοδοτικό Σύστημα Ανάθεσης των Δημο- 
σίωνΈργων», του ν. 2286/1995 «Προμήθειες του Δημόσιου 
Τομέα και Ρυθμίσεις Συναφών θεμάτων», του ν. 2362/1995 
«Περί Δημοσίου Λογιστικού, Ελέγχου των Δαπανών του 
Κράτους και άλλες διατάξεις», του ν. 1398/1983 για την 
ίδρυση της ΔΕΠΑΝΟΜ, του α.ν. 2039/1939 περί Εθνικών 
Κληροδοτημάτων, όλων εν γένει των σε εκτέλεση των 
προαναφερθέντων νόμων εκδοθέντων ή μελλόντων να 
εκδοθούν προεδρικών διαταγμάτων, όπως όλοι οι προα- 
ναφερθέντες νόμοι και τα σε εκτέλεσή τους εκδοθέντα 
προεδρικά διατάγματα έχουν, κατά καιρούς, τροποποι¬ 
ηθεί και ισχύουν σήμερα. 

3. Η Εταιρεία υποχρεούται να προβεί στην επιλογή 
των φυσικών ή νομικών προσώπων που θα εκτελέσουν 
κάθε επιμέρους φάση του Έργου (ενδεικτικά και όχι 
περιοριστικά, κάθε είδους μελέτες, ανέγερση Κτιρίου, 
προμήθειες κάθε είδους εξοπλισμού κ,λπ.) με διαδικασί¬ 
ες διαφάνειας και προκαθορισμένα ποιοτικά, οικονομικά, 
τεχνικά και άλλα κριτήρια, ώστε να διασφαλίζεται ότι θα 
τηρηθούν ως ελάχιστο προδιαγραφών οι προδιαγραφές 
και τα πρότυπα του Δημοσίου για την ανέγερση και τον 
εξοπλισμό νοσοκομείων. 

4. Κατά την εκπλήρωση των υποχρεώσεών της, που 
απορρέουν από την παρούσα Σύμβαση, η Εταιρεία υπο- 
χρεούται να αντιμετωπίζει όλους τους εμπλεκόμενους 
μελετητές, εργολήπτες και προμηθευτές ισότιμα και χω¬ 
ρίς διακρίσεις, να ενεργεί με διαφάνεια και να τηρεί την 
αρχή της αποφυγής διακρίσεων λόγω εθνικότητας. 


5. Η Εταιρεία υποχρεούται να εξασφαλίσει την τή¬ 
ρηση όλων των κανόνων ασφαλείας κατασκευής και 
αναλαμβάνει όλες τις υποχρεώσεις που απορρέουν από 
τις σχετικές διατάξεις περί κοινωνικής ασφάλισης και 
υγιεινής και ασφάλειας των εργαζομένων στο εργο¬ 
τάξιο. Επίσης, η Εταιρεία υποχρεούται να συμφωνήσει 
ρητά με τον κατασκευαστή τουΈργου την - με δαπάνες 
του κατασκευαστή - ασφάλιση τουΈργου κατά παντός 
κινδύνου - από την έναρξη του μέχρι την παράδοση 
και παραλαβή του -και για κάθε ζημία, είτε στους ερ¬ 
γαζομένους στο Έργο, είτε σε οποιονδήποτε τρίτο. Το 
Δημόσιο και το Νοσοκομείο ουδεμία φέρουν ευθύνη και 
ουδεμία έχουν σχετική υποχρέωση. 

Άρθρο 8 

ΥΠΟΧΡΕΩΣΕΙΣ ΤΟΥ ΝΟΣΟΚΟΜΕΙΟΥ 
ΚΑΙ ΤΟΥ ΔΗΜΟΣΙΟΥ 

1. Το Νοσοκομείο θα χρησιμοποιήσει τη Νέα Πτέρυγα 
αποκλειστικά και μόνο για τις χρήσεις που προσδι¬ 
ορίζονται στο Κτιριολογικό Πρόγραμμα, αποκλείεται 
δε απολύτως η χρήση της Νέας Πτέρυγας για άλλη 
δραστηριότητα πλην ιατρικής ή νοσηλευτικής. 

2. Το Δημόσιο υποχρεούται να παρέχει κάθε διοικητική 
συνδρομή, προστασία και διευκόλυνση προς την Εται¬ 
ρεία, ιδιαίτερα όσον αφορά στις σχέσεις ή επαφές της 
με οποιαδήποτε υπηρεσία του Δημοσίου και με οποι- 
ονδήποτε Δημόσιο Οργανισμό ή επιχείρηση, με σκοπό 
την ομαλή εξέλιξη της Σύμβασης και την αποπεράτωση 
τουΈργου στο συντομότερο δυνατό χρόνο. 

3. Το Νοσοκομείο υποχρεούται να παρέχει ταχέως 
κάθε διοικητική συνδρομή προς την Εταιρεία για την 
έγκαιρη έναρξη των εργασιών κατασκευής του Έργου 
και για την ταχεία και ομαλή εξέλιξη και αποπεράτωσή 
τους. 

4. Το Δημόσιο και το Νοσοκομείο ουδεμία φέρουν 
ευθύνη σχετικά με τις υποχρεώσεις κοινωνικής ασφά¬ 
λισης, υγιεινής και ασφάλειας των εργαζομένων στο 
εργοτάξιο. 

5. Το Δημόσιο και το Νοσοκομείο υποχρεούνται να 
εξασφαλίσουν τη διαρκή, εύρυθμη και πλήρη λειτουργία 
της Νέας Πτέρυγας και, προς τον σκοπό αυτό, υποχρε- 
ούνται να προβούν έγκαιρα στην κατάλληλη στελέχωση 
του Νοσοκομείου, κατά τρόπον ώστε, ταυτόχρονα με 
την παράδοση/ παραλαβή του Κτιρίου, να λειτουργή¬ 
σουν όλα τα τμήματα της Νέας Πτέρυγας και έτσι να 
καταστεί δυνατή η άμεση παροχή υπηρεσιών υγείας, 
στο υψηλότατο επιστημονικό, τεχνικό και λειτουργικό 
επίπεδο. 

6. Εάν για την αποπεράτωση τουΈργου (κλειδί), περι- 
λαμβανομένης και της διαρρύθμισης του περιβάλλοντος 
το Κτίριο χώρου, απαιτηθεί υπέρβαση του ποσού του 
Κληροδοτήματος λόγω ανωτέρας βίας ή λόγω γεγονό¬ 
των απροβλέπτων ή λόγω καθυστερήσεων οφειλομένων 
στο Δημόσιο και/ή στο Νοσοκομείο, η σχετική πρόσθετη 
δαπάνη, μέχρις ολοκληρώσεως τουΈργου, θα καλυφθεί 
από το Νοσοκομείο. 

Άρθρο 9 

ΑΠΟΠΕΡΑΤΩΣΗ - ΣΥΝΕΠΕΙΕΣ 

1. Η αποπεράτωση του Κτιρίου («κλειδί»), περιλαμβα- 
νομένης και της διαρρύθμισης του περιβάλλοντος το 
Κτίριο χώρου, θα πραγματοποιηθεί εντός είκοσι έξι (26) 
μηνών, το αργότερο, από την έναρξη των κατασκευα¬ 
στικών εργασιών. Ως ημερομηνία έναρξης των εργα¬ 
σιών λογίζεται η ημέρα εγκατάστασης του αναδόχου 

εργολάβου στο εργοτάξιο. Η έναρξη των εργασιών θα 
λάβει χώρα εντός οκτώ (8) μηνών από την κύρωση της 
παρούσας Σύμβασης διά νόμου. Με την επιφύλαξη της 
εφαρμογής της παραγράφου 2 του παρόντος άρθρου 9, 
η προθεσμία αυτή παρατείνεται για όσο χρόνο η εκτέ¬ 
λεση του Έργου ήθελε καθυστερήσει από υπαιτιότητα 
του Δημοσίου ή του Νοσοκομείου. 

2. Σε περίπτωση οποιοσδήποτε καθυστέρησης, οφει- 
λομένης σε αντισυμβατική ή παράνομη πράξη ή παρά¬ 
λειψη του Δημοσίου ή του Νοσοκομείου, οι Εκτελεστές, 
ενεργούντες αυτοτελώς ή διά της Εταιρείας, δικαιούνται 
με έγγραφη δήλωσή τους προς το Νοσοκομείο, κοινο¬ 
ποιούμενη και προς το Δημόσιο, και ανεξάρτητα από 
τυχόν άλλα δικαιώματα που τους παρέχει ο Νόμος και/ 
ή η παρούσα Σύμβαση, να διακόψουν τη χρηματοδότηση 
του Έργου για όσο χρόνο το Νοσοκομείο ή το Δημόσιο 
δεν αίρει την αιτία της καθυστέρησης. Εάν η αιτία της 
καθυστέρησης δεν αρθεί εντός έξι (6) μηνών από την 
έναρξη της διακοπής της χρηματοδότησης, οι Εκτελε¬ 
στές δικαιούνται, επιλεκτικά, είτε να εμμείνουν στην 
εκτέλεση της παρούσας Σύμβασης, οπότε αρχίζει εκ 
νέου η χρηματοδότηση, καταβαλλομένη πάντοτε βάσει 
πιστοποιήσεων εκτελουμένου έργου, είτε να υπαναχω¬ 
ρήσουν από την παρούσα Σύμβαση, παραδίδοντας το 
Έργο προς ολοκλήρωση στο Νοσοκομείο με δαπάνες 
του Νοσοκομείου. 

3. Τα συμβαλλόμενα μέρη συμφωνούν ότι ο κατα¬ 
σκευαστής θα ευθύνεται για πραγματικά ελαττώματα, 
εμφανή ή κεκρυμμένα, ή για την έλλειψη συμφωνημένων 
ιδιοτήτων του Κτιρίου, επί δέκα (10) έτη μετά την απο¬ 
περάτωση του, υποχρεούμενος σε αποκατάστασή τους 
με δαπάνες του, εφόσον έχει εγγράφως ειδοποιηθεί 
από το Νοσοκομείο. Η ρήτρα αυτή θα αναγραφεί στην 
κατασκευαστική σύμβαση που θα υπογράφει μεταξύ 
της Εταιρείας και του κατασκευαστή. 

4. Μετά την αποπεράτωση του Κτιρίου, το Νοσοκο¬ 
μείο δεν θα προβεί σε οποιαδήποτε μεταβολή στην 
αρχιτεκτονική όψη του κτιρίου αλλά ούτε και σε με¬ 
τατροπές, προσθήκες, επεκτάσεις ή διαρρυθμίσεις του 
Κτιρίου χωρίς την προηγούμενη έγγραφη συμφωνία 
των Εκτελεστών, την οποία οι τελευταίοι δεν θα αρ- 
νούνται χωρίς σπουδαίο λόγο, ειδικά αν οι μετατροπές, 
προσθήκες, επεκτάσεις ή διαρρυθμίσεις είναι μικρής 
έκτασης και απαιτούνται για την εύρυθμη λειτουργία 
της Νέας Πτέρυγας. 

5. Ο παντός είδους κινητός και σταθερός ιατροτεχνο- 
λογικός και ξενοδοχειακός εξοπλισμός του Κτιρίου θα 
παραμείνει πάντα μέσα στο Κτίριο αποκλειστικά και 
μόνο για τις ανάγκες του και για τις ανάγκες των νοση- 
λευομένων σε αυτό εσωτερικών και εξωτερικών ασθε¬ 
νών, ενώ η με οποιονδήποτε τρόπο αντικατάστασή του 
επιτρέπεται μόνο λόγω φθοράς ή απαξιώσεώς του. 

Άρθρο 10 

ΠΑΡΑΛΑΒΗ - ΑΠΟΔΟΧΗ ΤΟΥ ΕΡΓΟΥ 

1. Το Νοσοκομείο υποχρεούται να προσέρχεται και να 
παραλαμβάνει, διά των εκπροσώπων του, τα τμήματα 
του Έργου, που ολοκληρώνονται, το αργότερο, μέσα 
σε τριάντα (30) ημέρες από την έγγραφη προς τούτο 
ειδοποίηση/ πρόσκληση της Εταιρείας και να υπογράφει 
το σχετικό πρωτόκολλο προσωρινής παράδοσης και 
παραλαβής του εκάστοτε παραδιδομένου τμήματος του 
Έργου. Επίσης, το Νοσοκομείο υποχρεούται να προ- 
σέλθει και να παραλάβει, διά των εκπροσώπων του, το 


Έργο στο σύνολο του το αργότερο μέσα σε τριάντα 
(30) ημέρες από την προς τούτο έγγραφη ειδοποίηση/ 
πρόσκληση της Εταιρείας και να υπογράψει το πρωτό¬ 
κολλο της οριστικής παράδοσης/ παραλαβής, το οποίο 
θα συνταχθεί προς τούτο και το οποίο θα συνοδεύεται 
από τα πλήρη σχέδια και μελέτες του Έργου, των Η/Μ 
εγκαταστάσεων και του εξοπλισμού του Κτιρίου. 

2. Μετά την υπογραφή του πρωτοκόλλου οριστικής 
παράδοσης/παραλαβής, η μεν Εταιρεία δεν θα έχει άλλη 
υποχρέωση ή ευθύνη γενικά για τοΈργο, το Κτίριο, τον 
εξοπλισμό και τη λειτουργία τους, το δε Νοσοκομείο 
υπεισέρχεται αυτομάτως εις τα εκ της κατασκευαστικής 
συμβάσεως δικαιώματα της Εταιρείας έναντι του ακατα¬ 
σκεύαστου (άρθρο 9 παρ. 3 της παρούσας). 

Αρθρο 11 

ΥΠΟΧΡΕΩΣΗ ΤΩΝ ΕΚΤΕΛΕΣΤΩΝ 

1. Οι Εκτελεστές υποχρεούνται να καλύψουν, διά του 
Κληροδοτήματος, τις δαπάνες κατασκευής και ολοκλή¬ 
ρωσης του Έργου μέχρι του ποσού των δέκα εκατομ¬ 
μυρίων (10.000.000) δολαρίων ΗΠΑ πλέον των τόκων 
του ενδιαμέσου χρόνου, όπως ορίζεται στην παρ. 3 του 
άρθρου 1 της παρούσας Σύμβασης. Διευκρινίζεται και, 
πάντως, συνομολογείται ότι στις δαπάνες κατασκευής 
και ολοκλήρωσης του Έργου, οι οποίες θα καλυφθούν 
από το Κληροδότημα, περιλαμβάνονται και όλες εν γένει 
οι δαπάνες λειτουργίας της Εταιρείας και ειδικότερα 
όλες οι αμοιβές τρίτων φυσικών ή νομικών προσώπων, 
δικηγόρων, τεχνικών συμβούλων, συμβούλων εξοπλι¬ 
σμού, λογιστών και γενικά ελευθέρων επαγγελματιών 
κλπ. που θα χρησιμοποιήσει, είτε η ίδια η Εταιρεία, είτε 
οι Εκτελεστές για την ολοκλήρωση του Έργου και την 
υλοποίηση του όρου (τρόπου) υπό τον οποίο τελεί το 
Κληροδότημα. 

Άρθρο 12 

ΦΟΡΟΛΟΓΙΚΕΣ ΚΑΙ ΛΟΙΠΕΣ ΑΠΑΛΛΑΓΕΣ 

1. Η παρούσα Σύμβαση και γενικά κάθε σύμβαση ανα- 
θέσεως έργου, προμήθειας, αγοράς, μισθώσεως υπηρε¬ 
σιών, μισθώσεως πράγματος και γενικά κάθε σύμβαση 
που θα συνάψει η Εταιρεία με οποιονδήποτε τρίτο στην 
Ελλάδα ή στο Εξωτερικό σχετικά με την ανέγερση του 
Κτιρίου και την προμήθεια και εγκατάσταση πάσης 
φύσεως ιατρικού, ξενοδοχειακού ή λοιπού εξοπλισμού, 
καθώς επίσης και όλα τα τιμολόγια και οι αποδείξεις 
που θα εκδοθούν αναφορικά με τις συμβάσεις αυτές: 

α) απαλλάσσονται από κάθε φόρο, πλην ΦΠΑ, τέλος ή 
τέλος χαρτοσήμου, δικαίωμα ή κράτηση ή εισφορά υπέρ 
του Δημοσίου, των ΟΤΑ ή οποιουδήποτε τρίτου, 

β) απαλλάσσονται και δεν υπόκεινται στα κατώτατα 
όρια αμοιβής δικηγόρων για κάθε δικηγορική υπηρεσία 
τόσο για τη σύνταξη όσο και για την υπογραφή και 
εκτέλεση των σχετικών συμβάσεων. 

2. Για τη μελέτη, εφαρμογή, κατασκευή, επίβλεψη, 
εποπτεία ή έλεγχο, για την παραλαβή του Έργου και 
εγκαταστάσεων κάθε είδους, καθώς και για τις τεχνικές 
εργασίες ή υπηρεσίες ή άλλες συμβάσεις που θα απαι¬ 
τηθούν για την ανέγερση του Κτιρίου (σχεδιαγράμματα, 
αρχιτεκτονικά σχέδια, επιμετρήσεις, επιβλέψεις κλπ.) δεν 
ισχύουν τα ελάχιστα όρια αμοιβών μηχανικών που προ- 
βλέπονται στις ισχύουσες διατάξεις. Οι αμοιβές αυτές και 
ο τρόπος καταβολής τους διέπονται από τις κατ’ ιδίαν 
συμβάσεις μεταξύ της Εταιρείας και των μηχανικών. 

3. Η Εταιρεία απαλλάσσεται, καθ’ όλη τη διάρκεια 
λειτουργίας της και μέχρι της λύσεως αυτής, πλήρως 

από κάθε φόρο, πλην ΦΠΑ, συμπεριλαμβανομένων του 
φόρου εισοδήματος, φόρου δωρεάς, κάθε τέλους ή τέ¬ 
λους χαρτοσήμου, δικαιώματος ή κράτησης ή εισφοράς 
υπέρ του Δημοσίου, των ΟΤΑ ή οποιουδήποτε τρίτου. 

4. Ειδικά για το ΦΠΑ εφαρμόζονται οι διατάξεις του 
Κώδικα ΦΠΑ (ν. 2859/2000), όπως ισχύει. 

5. Οι φορολογικές απαλλαγές που ορίζονται στο πα¬ 
ρόν άρθρο είναι αντικειμενικές. 

6. Οι διατάξεις και οι απαλλαγές του παρόντος άρθρου, 
πλην των απαλλαγών από τη Φορολογία Εισοδήματος, 
εφαρμόζονται και στους μελετητές, εργολάβους, υπερ- 
γολάβους και προμηθευτές που θα χρησιμοποιηθούν 
από την Εταιρεία σε ό,τι αφορά σε μελέτες ανέγερσης 
και εξοπλισμού, καθώς και για την ανέγερση και τον 
εξοπλισμό του Κτιρίου. 

7. Με τη νομοθετική κύρωση της παρούσας Σύμβα¬ 
σης αποκτούν ισχύ νόμου, αυτομάτως και αυτοδικαίως, 
όλες οι ανωτέρω απαλλαγές και ελαφρύνσεις. Η δια¬ 
δικασία και οι λεπτομέρειες εφαρμογής των ανωτέρω 
απαλλαγών και ελαφρύνσεων καθορίζονται με κοινές 
αποφάσεις των Υπουργών Οικονομίας και Οικονομικών 
και Υγείας και Κοινωνικής Αλληλεγγύης, οι οποίες θα 
εκδοθούν εγκαίρως, ώστε να μην καθυστερήσει καθό¬ 
λου το έργο. 

Άρθρο 13 

ΑΝΑΣΤΟΛΗ ΕΡΓΑΣΙΩΝ - ΣΥΝΕΠΕΙΕΣ 

Η Εταιρεία και οι Εκτελεστές έχουν το δικαίωμα, με 
έγγραφη δήλωσή τους, να αναστείλουν την πρόοδο 
της εκτέλεσης της παρούσας Σύμβασης σε περίπτωση 
απαίτησης καταβολής οποιουδήποτε φόρου ή άλλου 
τέλους γενικά από την καταβολή των οποίων έχει απαλ¬ 
λαγεί, σύμφωνα με τα αναφερόμενα στο άρθρο 12 της 
παρούσας Σύμβασης, ή σε περίπτωση μη τήρησης από 
πλευράς του Νοσοκομείου ή του Δημοσίου των όρων 
της Σύμβασης, μέχρις ότου η διαφορά λυθεί σύμφωνα 
με το άρθρο 15. 

Άρθρο 14 
ΑΝΩΤΕΡΑ ΒΙΑ 

Η Εταιρεία δεν φέρει ευθύνη αν η εκτέλεση του'Εργου 
ή η ολοκλήρωση αυτού καταστεί αδύνατη ή καθυστερή¬ 
σει εκ λόγων ανωτέρας βίας. Εξυπακούεται ότι, για όσο 
χρονικό διάστημα διαρκεί η ανωτέρα βία, αναστέλλεται 
η εκτέλεση της παρούσας Σύμβασης. 

Άρθρο 15 

ΕΠΙΛΥΣΗ ΔΙΑΦΟΡΩΝ 

1. Κάθε διαφορά μεταξύ του Νοσοκομείου και της 
Εταιρείας ή του Δημοσίου και της Εταιρείας, περί την 
ερμηνεία ή εκτέλεση της Συμβάσεως η οποία δεν μπορεί 
να διευθετηθεί εξωδίκως, θα επιλύεται αποκλειστικά με 
διαιτησία, χωρίς καμία διοικητική προδικασία, έστω και 
αν δεν γίνεται ρητή παραπομπή στο άρθρο αυτό ή στο 
περιεχόμενό του. 

2. Το μέρος που επιθυμεί να προσφύγει στη διαιτησία 
θα δηλώνει γραπτώς στο άλλο μέρος την πρόθεσή του. 
Θα προσδιορίζει τα θέματα της διαφοράς, θα ορίζει τον 
διαιτητή του και θα καλεί το άλλο μέρος να ορίσει δικό 
του διαιτητή. Ένας διαιτητής θα ορίζεται από κοινού 
από το Δημόσιο και το Νοσοκομείο και ένας από την 
Εταιρεία. Μέσα σε δεκαπέντε (15) ημέρες από τη λήψη 
του εγγράφου, το οποίο θα περιέχει όλα τα ανωτέ¬ 
ρω στοιχεία, το άλλο μέρος θα γνωστοποιεί γραπτώς 
τον διαιτητή του. Αν η προθεσμία παρέλθει άπρακτη, 


ο δεύτερος διαιτητής ορίζεται από τον Πρόεδρο του 
Αρείου Πάγου με αίτηση του μέρους που επισπεύδει 
τη διαιτησία. Μέσα σε δεκαπέντε (15) ημέρες από την 
κοινοποίηση στον πρώτο διαιτητή του διορισμού του 
δεύτερου, οι διαιτητές ορίζουν από κοινού τον τρίτο 
διαιτητή, ο οποίος θα είναι και ο Πρόεδρος του Διαι¬ 
τητικού Δικαστηρίου. Σε περίπτωση διαφωνίας περί 
την εκλογή του τρίτου διαιτητή, ορίζεται ανώτατος Δι¬ 
καστής από τον Πρόεδρο του Αρείου Πάγου κατά τις 
ισχύουσες διατάξεις. 

3. Το Διαιτητικό Δικαστήριο οφείλει να εκδίδει την 
απόφασή του μέσα σε σαράντα (40) ημέρες από τον 
ορισμό του τρίτου διαιτητή. Το Διαιτητικό Δικαστήριο 
δεν δεσμεύεται από δικονομικούς κανόνες. 

4. Μέλος του Διαιτητικού Δικαστηρίου που αρνείται 
ή κωλύεται να συνεχίσει τη διαιτησία αντικαθίσταται 
κατά τη διαδικασία που ορίζεται για τον διορισμό του. 
Στην περίπτωση αυτή, η προθεσμία για την έκδοση της 
διαιτητικής αποφάσεως αναστέλλεται κατά το χρονικό 
διάστημα που μεσολαβεί από τη βεβαιωμένη, με πρά¬ 
ξη των λοιπών μελών, εκδήλωση της αρνήσεως ή του 
κωλύματος μέχρις ότου αντικατασταθεί το κωλυόμενο 
μέλος, η δε προθεσμία εκδόσεως της αποφάσεως δεν 
συμπληρώνεται προ της παρόδου τουλάχιστον δέκα 
(10) ημερών από τον ορισμό του αντικαταστάτη. Η διαι¬ 
τητική απόφαση λαμβάνεται με πλειοψηφία. Η άρνηση 
διαιτητή να υπογράψει την απόφαση δεν ματαιώνει τη 
διαιτησία. 

5. Η διαιτητική απόφαση αποτελεί τίτλο εκτελεστό, 
οριστικό και τελεσίδικο, χωρίς να απαιτείται να περια- 
φεί τον εκτελεστήριο τύπο. 

Άρθρο 16 

Ρητώς συμφωνείται μεταξύ των συμβαλλομένων με¬ 
ρών ότι στον κυρωτικό της παρούσας σύμβασης νόμο θα 
περιληφθεί η ακόλουθη διάταξη: Η παρούσα σύμβαση, 
μετά τη νομοθετική της κύρωση, επέχει θέση, τόσο πλή¬ 
ρους πολεοδομικής/ οικοδομικής άδειας, όσο και άδειας 
κατασκευής και εξοπλισμού του Έργου και εγκρίσεως 
τυχόν παρεκκλίσεων όρων δομήσεως από τις διατάξεις 
της υφιστάμενης πολεοδομικής νομοθεσίας, ενώ καμία 
άλλη σχετικά άδεια ή έγκριση δεν απαιτείται για την 
έναρξη κατασκευής και εξοπλισμού του (του Έργου). Για 
την επίδειξη της, έναντι άλλων αρχών, αρκεί η δημοσί¬ 
ευση της στην Εφημερίδα της Κυβερνήσεως. 

Άρθρο 17 

ΙΣΧΥΣ ΤΗΣ ΣΥΜΒΑΣΕΩΣ 

1. Η ισχύς της συμβάσεως τελεί υπό την αίρεση της 
κυρώσεως της με νόμο, η οποία αποτελεί και την έγκρι¬ 
ση παρεκκλίσεων από την κείμενη νομοθεσία για την 
ανέγερση και την εν γένει ολοκλήρωση του Έργου. Η 
έναρξη ισχύος της συμβάσεως συμπίπτει με την ημερο¬ 
μηνία δημοσιεύσεως στην Εφημερίδα της Κυβερνήσεως 
του κυρωτικού νόμου, με την έναρξη της ισχύος του 
οποίου οι διατάξεις της παρούσης συμβάσεως αποκτούν 
ισχύ διατάξεων νόμου. 

2. Αν η Σύμβαση κυρωθεί τροποποιημένη, η Εταιρεία 
και οι Εκτελεστές δεν δεσμεύονται από αυτήν. 

3. Τροποποίηση των όρων της παρούσας Συμβάσεως, 
μετά την κύρωση της, χωρεί μόνο με γραπτή συμφωνία 
των Συμβαλλομένων και κύρωση της με νόμο. Επιβα¬ 
ρύνσεις που θα προκύψουν ενδεχομένως για την Εται¬ 
ρεία, λόγω αλλαγής των εφαρμοζομένων στη Σύμβαση 
διατάξεων για φόρους, δασμούς, τέλη και χαρτόσημο, 

λογίζονται ως επιβαρύνσεις του Νοσοκομείου και του 
Δημοσίου και βαρύνουν αυτά. 

4. Εάν για οποιονδήποτε λόγο δεν κυρωθεί η σύμβα¬ 
ση, ουδεμία δημιουργείται υποχρέωση ή αξίωση στα 
συμβαλλόμενα μέρη. 

Σε πίστωση των ανωτέρω, συντάσσεται η παρούσα σε 
όσα και τα συμβαλλόμενα μέρη αντίτυπα, η οποία, αφού 
αναγνώσθηκε, βεβαιώθηκε και έγινε αποδεκτή από τους 
συμβαλλομένους, υπογράφεται όπως ακολουθεί: 

ΟΙ ΣΥΜΒΑΛΛΟΜΕΝΟΙ 

1. Ο ΥΠΟΥΡΓΟΣ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ 
ΓΕΩΡΓΙΟΣ ΑΛΟΓΟΣΚΟΥΦΗΣ 

2. Ο ΥΠΟΥΡΓΟΣ ΥΓΕΙΑΣ ΚΑΙ ΚΟΙΝΩΝΙΚΗΣ 
ΑΛΛΗΛΕΓΓΥΗΣ 

ΝΙΚΗΤΑΣ ΚΑΚΛΑΜΑΝΗΣ 

3.0 ΔΙΟΙΚΗΤΗΣ ΚΑΙ ΠΡΟΕΔΡΟΣ ΤΟΥ Δ.Σ. ΤΟΥ ΓΕΝΙΚΟΥ 
ΝΟΣΟΚΟΜΕΙΟΥ ΚΕΦΑΛΛΗΝΙΑΣ 
ΣΤΕΦΑΝΟΣ ΧΡΟΝΗΣ 

4. Η ΠΡΟΕΔΡΟΣ ΤΟΥ Δ.Σ. ΤΗΣ ΑΝΒΕΡ ΑΜΚΕ 
ΜΑΡΙΑ ΦΑΡΟΠΟΥΛΟΥ 

5. 01 ΕΚΤΕΛΕΣΤΕΣ ΤΗΣ ΔΙΑΘΗΚΗΣ 
ΜΑΡΗΣ ΒΕΡΓΩΤΗ 
ΑΝΤΙΓΟΝΗ ΙΑΤΡΟΥ» 

III) Ακολουθεί το κείμενο της τρίτης σύμβασης: 

«ΣΥΜΒΑΣΗ ΔΩΡΕΑΣ ΥΠΕΡ ΤΗΣ Α.Ε.Μ.Υ Α.Ε. 

ΠΡΟΟΙΜΙΟ - ΓΕΝΙΚΕΣ ΔΙΑΤΑΞΕΙΣ 

Στην Αθήνα σήμερα, 30 Ιανουάριου 2006, στο Υπουρ¬ 
γείο Υγείας και Κοινωνικής Αλληλεγγύης επί της οδού 
Αριστοτέλους 17, ιδιοκτησίας του Ελληνικού Δημοσί¬ 
ου, μεταξύ αφενός μεν του Κων/νου Πρίφτη, κατοίκου 
Βούλας Αττικής, οδός Ελευθερίας αρ. 32, κατόχου του 
υπ’ αριθμ. Σ 135202 δελτίου ταυτότητος, καλουμένου 
εφεξής - χάριν συντομίας - «ο Δωρητής», αφετέρου δε 
των 1) Γεωργίου Αλογοσκούφη, Υπουργού Οικονομίας 
και Οικονομικών, κατοίκου Αθηνών, κατόχου του υπ’ 
αριθμ. ΑΔΤ, 2) Νικήτα Κακλαμάνη, Υπουργού Υγείας και 
Κοινωνικής Αλληλεγγύης, κατοίκου Αθηνών, κατόχου 
του υπ’ αριθμ. ΑΔΤ και 3) της Ανωνύμου Εταιρείας με 
την επωνυμία «Α.Ε.Μ.Υ Α.Ε.» (Ανώνυμη Εταιρεία Μονά¬ 
δων Υγείας), εκπροσωπούμενης από τον Πρόεδρο του 
Διοικητικού Συμβουλίου Αθανάσιο Παπαμίχο, κάτοικο 
Βριλησίων Νομού Αττικής, κάτοχο του υπ’ αριθμ. X 
982778 δελτίου ταυτότητος, του λοιπού καλούμενης, 
χάριν συντομίας, «Α.Ε.Μ.Υ», εδηλώθησαν, συνεφωνήθη- 
σαν και έγιναν αποδεκτά τα ακόλουθα: 

Άρθρο 1 

ΣΚΟΠΟΣ ΚΑΙ ΑΝΤΙΚΕΙΜΕΝΟ ΤΗΣ ΣΥΜΒΑΣΕΩΣ 

1. Ο Δωρητής απεφάσισε, υπό τους κατωτέρω όρους, 
να κατασκευάσει, με δικές του αποκλειστικά δαπάνες, 
το «Κέντρο Υγείας - Αποθεραπείας - Αποκατάστασης 
Κερατέας», (εφεξής «το Κέντρο»), ένα αυτοτελές κτίριο 
συνολικής επιφάνειας περίπου 1960 τ.μ., το οποίο θα 
ονομάζεται «ΚΕΝΤΡΟΝ ΥΓΕΙΑΣ - ΑΠΟΘΕΡΑΠΕΙΑΣ -ΑΠΟ¬ 
ΚΑΤΑΣΤΑΣΗΣ ΚΕΡΑΤΕΑΣ Κ. ΠΡΙΦΤΗ». 

2. Το Κέντρο θα ανεγερθεί εντός των ορίων του υπό 
της Α.Ε.Μ.Υ υποδειχθέντος χώρου κυριότητος της, επι¬ 
φάνειας 5724,21 τ.μ., σύμφωνα με τη συνημμένη προμε¬ 
λέτη (Νοέμβριος 2005) του αρχιτέκτονα Χαρ. Σαβίδη. 
Ο υπό συζήτηση χώρος (εντός του οποίου θα ανεγερ- 
θεί το Κέντρο) μετεβιβάσθη στην Α.Ε.Μ.Υ κατά πλήρη 
κυριότητα από τον Δήμο Κερατέας, δυνάμει της υπ’ 
αριθμ. 164/2005 της 11.7.2005 αποφάσεως του Δημοτι¬ 
κού Συμβουλίου Κερατέας και του επακολουθήσαντος 


υπ’ αριθμ. 55583-19.12.2005 δωρητηρίου συμβολαίου του 
Συμβολαιογράφου Δημητρίου Ανδρέου, προκειμένου 
να οικοδομηθεί εντός αυτού το Κέντρο. Ο περιβάλλων 
χώρος του Κέντρου θα διαμορφωθεί κατάλληλα από 
τον Δωρητή. Το Κέντρο, μετά την αποπεράτωση της 
κατασκευής του, θα παραδοθεί στην Α.Ε.Μ.Υ, προκειμέ¬ 
νου να προωθηθούν οι διαδικασίες και να πληρωθούν οι 
προϋποθέσεις για την έναρξη λειτουργίας του. 

3. Το Κέντρο θα ενταχθεί διοικητικά και λειτουργικά 
στην Α.Ε.Μ.Υ., η οποία και θα ασκεί την απαιτούμενη 
εποπτεία, παρέχοντας συγχρόνως τις αναγκαίες υπη¬ 
ρεσίες υποστηρίξεως, σύμφωνα με τους καταστατικούς 
της σκοπούς και τους όρους της παρούσης. 

4. Το Υπουργείο Υγείας και Κοινωνικής Αλληλεγγύης 
και η Α.Ε.Μ.Υ δικαιούνται να παρακολουθούν, με εκπρό¬ 
σωπο τους, την εκτέλεση του έργου σύμφωνα με τους 
όρους της παρούσης και τη μελέτη εφαρμογής. 

Άρθρο 2 
ΠΟΣΟ ΔΩΡΕΑΣ 

Η δαπάνη ολοκληρώσεως του έργου, κατά τα ανωτέρω, 
υπολογίζεται σε ποσό της τάξεως του 1.800.000, (ενός 
εκατομμυρίου οκτακόσιων χιλιάδων) ευρώ περίπου, το 
οποίο και θα αναλωθεί για την κατασκευή του κτιρίου 
και των Η/Μ (Ηλεκτρομηχανολογικών) εγκαταστάσεων, 
σύμφωνα με τη θεωρημένη από το Υπουργείο Υγείας 
και Κοινωνικής Αλληλεγγύης προμελέτη (Αρχιτεκτονική 
- Φέροντος Οργανισμού - Η/Μ εγκαταστάσεων). 

Άρθρο 3 

ΕΓΚΑΤΑΣΤΑΣΗ - ΔΙΕΥΚΟΛΥΝΣΕΙΣ - 
ΥΠΟΧΡΕΩΣΕΙΣ Α.Ε.Μ.Υ 

Η Α.Ε.Μ.Υ, η οποία έχει στην αποκλειστική κυριότητα, 
νομή και κατοχή της την έκταση που αναφέρεται στην 
παράγραφο 2 του άρθρου 1 της παρούσης, με την έναρξη 
ισχύος της, σύμφωνα με το ακροτελεύτιο άρθρο της, παρα¬ 
χωρεί κατά χρήση την έκταση αυτή, κατά τη διάρκεια της 
κατασκευής, στον Δωρητή, άνευ οιουδήποτε ανταλλάγμα¬ 
τος, για την εγκατάσταση του εργοταξίου προς το οποίο 
θα παρέχει ηλεκτρικό ρεύμα, νερό, καθώς και οποιαδήποτε 
άλλη αναγκαία διευκόλυνση. Μετά την αποπεράτωση του 
έργου, λήγει η παραχώρηση της χρήσεως αυτής. 

Άρθρο 4 

ΤΕΧΝΙΚΑ ΔΕΔΟΜΕΝΑ 

Το κτίριο στο οποίο θα στεγασθεί το Κέντρο θα κα- 
τασκευασθεί με βάση: 
α) τους όρους της συμβάσεως, 
β) τη συνημμένη προμελέτη, η οποία συντάχθηκε σύμ¬ 
φωνα με τις εγκεκριμένες προδιαγραφές και η οποία 
ελέγχθηκε και θεωρήθηκε από την Τεχνική Υπηρεσία 
του Υπουργείου Υγείας και Κοινωνικής Αλληλεγγύης. 
Η θεώρηση αυτή είναι η, κατά τις κείμενες διατάξεις, 
απαιτούμενη για την έκδοση τυχόν αναγκαίων αδειών 
και εγκρίσεων από άλλα Υπουργεία, 
γ) τη μελέτη, η οποία θα εκπονηθεί σύμφωνα με 
τους ισχύοντες κανονισμούς οπλισμένου σκυροδέμα¬ 
τος, αντισεισμικού κανονισμού Η/Μ εγκαταστάσεων και 
κάθε συναφούς ισχύουσας νομοθεσίας, σύμφωνα με τις 
προδιαγραφές του Υπουργείου Υγείας και Κοινωνικής 
Αλληλεγγύης για τις Η/Μ εργασίες και τις διατάξεις πυ¬ 
ρασφαλείας. Η μελέτη εφαρμογής, καθώς και οποιαδή¬ 
ποτε απαραίτητη συμπληρωματική μελέτη, θεωρούνται 
από τη Διεύθυνση Τεχνικών Υπηρεσιών του Υπουργείου 
Υγείας και Κοινωνικής Αλληλεγγύης. 

Άρθρο 5 

ΑΔΕΙΕΣ - ΕΓΚΡΙΣΕΙΣ 

1. Η παρούσα σύμβαση, μετά τη νομοθετική κύρω¬ 
ση της, επέχει θέση άδειας κατασκευής του έργου και 
εγκρίσεως τυχόν παρεκκλίσεων όρων δομήσεως από τις 
διατάξεις της υφιστάμενης πολεοδομικής νομοθεσίας. 

2. Οποιεσδήποτε πρόσθετες μελέτες τυχόν απαιτη¬ 
θούν για την ολοκλήρωση του έργου, θα γίνουν με μέ¬ 
ριμνα και δαπάνες του Δωρητή, το δε Δημόσιο αναλαμ¬ 
βάνει να τις θεωρήσει, όποτε απαιτείται, εντός δύο (2) 
μηνών από την υποβολή τους στην αρμόδια Υπηρεσία 
και σε κάθε περίπτωση να αποφανθεί επ’ αυτών. Σε 
περίπτωση που οι μελέτες δεν θεωρηθούν εντός του 
προαναφερόμενου διαστήματος ή δεν υπάρχει σχετική 
απόφαση της κατά περίπτωση αρμόδιας Υπηρεσίας, 
ως προς αυτές και την επάρκεια τους, λογίζονται ως 
αυτοδικαίως θεωρημένες. 

3. Ο Δωρητής δικαιούται, κατά τη διάρκεια της κατα¬ 
σκευής, να προβαίνει σε μικροαλλαγές, κατόπιν ενημε- 
ρώσεως τόσο του εκπροσώπου του Υπουργείου Υγείας 
και Κοινωνικής Αλληλεγγύης, όσο και του εκπροσώπου 
της Α.Ε.Μ.Υ, σύμφωνα και με τα προβλεπόμενα από 
την παράγραφο 4 του άρθρου 1 της παρούσης. Οι εν 
λόγω μικροαλλαγές δεν μπορεί να αφορούν σε αλλα¬ 
γές υλικών και δεν θα επηρεάζουν τη συνολική μορφή 
και διαρρύθμιση του κτιρίου ή τη λειτουργικότητα του 
ως Κέντρου Αποθεραπείας - Αποκατάστασης, ούτε θα 
συνιστούν οποιαδήποτε επέκταση στον χώρο. 

Αρθρο 6 

ΕΞΟΠΛΙΣΜΟΣ ΚΕΝΤΡΟΥ 

Ο εξοπλισμός του Κέντρου θα γίνει με μέριμνα και 
δαπάνες του Δημοσίου. Η Α.Ε.Μ.Υ ειδικότερα θα πα¬ 
ράσχει την επιστημονική της συνδρομή, προκειμένου 
να επιτευχθεί η απόκτηση του πλέον σύγχρονου και 
λειτουργικού, για τις ανάγκες του Κέντρου, εξοπλισμού. 
Η διαδικασία για την απόκτηση του συνόλου του απαι- 
τούμενου εξοπλισμού για τη λειτουργία του Κέντρου 
πρέπει να έχει ολοκληρωθεί εντός δεκαοκτώ (18) μηνών 
από την παράδοση του έργου της Δωρεάς στην Α.Ε.Μ.Υ, 
υπό τον όρο πλήρωσης των προϋποθέσεων που θέτουν 
οι συναφείς κείμενες διατάξεις και με τη ρητή επιφύ¬ 
λαξη επιμήκυνσης του εν λόγω χρονικού διαστήματος, 
συνεπεία της υποβολής ενστάσεων, προσφυγών και/ ή 
εκδίκασης των ενδίκων βοηθημάτων οιωνδήποτε τρίτων 
στοιχειοθετήσουν έννομο συμφέρον, αναφορικά με την 
υλοποίηση και ολοκλήρωση της ως άνω αναφερθείσας 
διαδικασίας και δράσης (απόκτησης του απαιτούμενου 
για τη λειτουργία του Κέντρου εξοπλισμού). 

Άρθρο 7 

ΕΚΤΕΛΕΣΗ ΕΡΓΟΥ - ΟΛΟΚΛΗΡΩΣΗ ΔΩΡΕΑΣ 

Ι.Όλες οι απαραίτητες για την ολοκλήρωση του έργου 
της δωρεάς ενέργειες (όπως, ενδεικτικά, κάθε είδους 
συμβάσεις, αναθέσεις μελετών και εργολαβιών, παραγ¬ 
γελίες και αγορές υλικών και μηχανημάτων, ποιοτικός 
έλεγχος επί των παραλαμβανομένων, παραλαβή υλικών, 
παραλαβή κτιρίου από τον κατασκευαστή) θα γίνονται 
από τον Δωρητή ή από πρόσωπο ή από πρόσωπα φυ¬ 
σικά ή νομικά, ρητώς από αυτόν (τον Δωρητή) εξου- 
σιοδοτηθέντα και ελευθέρως ανακλητά. 

2. Δεδομένου ότι ο Δωρητής αναλαμβάνει την υπο¬ 
χρέωση να καλύψει τη δαπάνη κατασκευής του κτιρίου 
-στο οποίο θα στεγασθεί το Κέντρο - και των Η/Μ 


και λοιπών εγκαταστάσεων, ανεξαρτήτως του τελικού 
ύψους αυτής, ρητώς συνομολογείται ότι οι εν λόγω 
απαραίτητες (για την πραγματοποίηση του έργου της 
Δωρεάς) ενέργειες θα γίνονται από τον Δωρητή χωρίς 
τους περιορισμούς, τις διαδικασίες και τον έλεγχο που 
επιβάλλουν οι σχετικοί νόμοι για την εκτέλεση έργου 
ή προμηθειών χρηματοδοτούμενων από το Δημόσιο ή 
άλλους Δημόσιους Οργανισμούς ή από Νομικά Πρό¬ 
σωπα Δημοσίου Δικαίου ή άλλες τυχόν διατάξεις περί 
εποπτείας και ελέγχου των δαπανών και λογαριασμών 
ή ο Οργανισμός της Α.Ε.Μ.Υ.. Ειδικότερα, η μελέτη και 
κατασκευή του έργου της Δωρεάς (το οποίο συνίσταται 
στην κατασκευή του κτιρίου του Κέντρου και των Η/Μ 
εγκαταστάσεων του), μέχρι του χρόνου παραδόσεως 
του στην Α.Ε.Μ.Υ, είναι έργο ιδιωτικό και δεν έχουν 
επ’ αυτού εφαρμογή οι διατάξεις των σχετικών νόμων, 
διαταγμάτων, υπουργικών αποφάσεων ή άλλων διατά¬ 
ξεων για έργα χρηματοδοτούμενα από το Δημόσιο ή 
Δημόσιους Οργανισμούς. 

Αρθρο 8 

ΥΠΟΧΡΕΩΣΕΙΣ ΔΩΡΕΟΔΟΧΟΥ 

1. Το κτίριο το οποίο θα ανεγερθεί θα λειτουργεί 
αποκλειστικά ως ΚΕΝΤΡΟ ΥΓΕΙΑΣ - ΑΠΟΘΕΡΑΠΕΙΑΣ - 
ΑΠΟΚΑΤΑΣΤΑΣΗΣ, αποκλείεται δε απολύτως η χρήση 
του για άλλη δραστηριότητα. 

2. Το Δημόσιο υποχρεούται να παρέχει κάθε διοικητι¬ 
κή συνδρομή προς τον Δωρητή για την αποπεράτωση 
του έργου σε σύντομο χρόνο, να χορηγεί άδειες και 
εγκρίσεις, να εκδίδει πράξεις, αποφάσεις και γενικά 
να προβαίνει σε κάθε άλλη ενέργεια απαραίτητη για 
την προώθηση και ταχεία αποπεράτωση του έργου της 
Δωρεάς, τηρουμένων των επιταγών της νομιμότητας. 

Άρθρο 9 

ΑΠΟΠΕΡΑΤΩΣΗ - ΣΥΝΕΠΕΙΕΣ 

1. Η αποπεράτωση του έργου της Δωρεάς (κατασκευή 
του κτιρίου του Κέντρου και των Η/Μ εγκαταστάσεων του) 
θα πραγματοποιηθεί - κατ’ απώτατο χρονικό όριο και υπό 
τον όρο πλήρωσης των όρων της παρούσης - εντός δε¬ 
καοκτώ (18) μηνών από την έναρξη των εργασιών. Η πα¬ 
ράδοση δε στο Ελληνικό Δημόσιο - και δη στην Α.Ε.Μ.Υ 
- θα πραγματοποιηθεί με πρωτόκολλο συνοδευόμενο από 
τα κατασκευαστικά σχέδια και τα σχέδια των Η/Μ εγκα¬ 
ταστάσεων. 

2. Ο Δωρητής αναλαμβάνει όλες τις υποχρεώσεις που 
απορρέουν από τις σχετικές διατάξεις περί κοινωνικής 
ασφάλισης των εργαζομένων του εργοταξίου και περί 
υγιεινής και ασφάλειας. Το Υπουργείο Υγείας και Κοι¬ 
νωνικής Αλληλεγγύης και η Α.Ε.Μ.Υ ουδεμία φέρουν 
σχετική υποχρέωση. 

3. Ο Δωρητής ευθύνεται για τα πραγματικά ελαττώ¬ 
ματα, εμφανή και κεκρυμμένα ή για την έλλειψη συμ- 
φωνημένων ιδιοτήτων του κτιρίου επί δύο έτη μετά την 
αποπεράτωση του, υποχρεούμενος σε αποκατάσταση 
τους με δαπάνες του, εφόσον έχει εγγράφως και εντός 
ευλόγου χρονικού διαστήματος (ενός μηνάς) ενημερωθεί 
από την Α.Ε.Μ.Υ. 

4. Μετά την αποπεράτωση του κτιρίου και των Η/Μ 
εγκαταστάσεων του και την παράδοση του στην Α.Ε.Μ.Υ, 
η Α.Ε.Μ.Υ δεν θα προχωρεί σε σοβαρές μετατροπές, 
προσθήκες, επεκτάσεις ή διαρρυθμίσεις που σχετίζονται 
με τη λειτουργία του Κέντρου, χωρίς προηγούμενη γρα¬ 
πτή συμφωνία του Δωρητή, την οποία δεν θα αρνείται, 
εφόσον δεν υπάρχει σπουδαίος λόγος. 

Άρθρο 10 

ΕΥΘΥΝΕΣ ΔΩΡΗΤΗ - ΔΩΡΕΟΔΟΧΟΥ 

1. Ο Δωρητής υποχρεούται να καλύψει κάθε δαπάνη 
μέχρι ολοκληρώσεως του έργου της Δωρεάς, έστω και 
αν αυτή υπερβαίνει το προϋπολογιζόμενο ποσό. Μετά 
την ανέγερση του κτιρίου, την κατασκευή των Η/Μ εγκα¬ 
ταστάσεων, την αποπεράτωση, την παράδοση και την 
παραλαβή του Κέντρου (συντασσομένου του σχετικού 
πρωτοκόλλου), ο Δωρητής δεν θα έχει άλλη υποχρέ¬ 
ωση και ευθύνη γενικώς και ειδικώς για τη λειτουργία 
αυτού. 

2. Το Δημόσιο υποχρεούται να εξασφαλίζει τη διαρκή, 
εύρυθμη και πλήρη λειτουργία του Κέντρου με κατάλ¬ 
ληλη στελέχωση, ώστε να καταστεί δυνατή η παροχή 
υπηρεσιών υγείας, στο μέγιστο δυνατό επιστημονικό, 
τεχνικό και λειτουργικό επίπεδο, σύμφωνα ιδίως με τους 
καταστατικούς σκοπούς και τις καινοτόμους και εξειδι- 
κευμένες δράσεις της Α.Ε.Μ.Υ. 

3. Το Δημόσιο υποχρεούται να φροντίσει εγκαίρως για 
την κατάλληλη στελέχωση και λειτουργία του Κέντρου, 
σε κάθε δε περίπτωση οι σχετικές διαδικασίες πρέπει 
να έχουν ολοκληρωθεί εντός δεκαοκτώ (18) μηνών από 
την παράδοση του έργου της Δωρεάς στην Α.Ε.Μ.Υ, υπό 
τον όρο πλήρωσης των προϋποθέσεων που θέτουν οι 
συναφείς κείμενες διατάξεις και με τη ρητή επιφύλα¬ 
ξη επιμήκυνσης του εν λόγω χρονικού διαστήματος, 
συνεπεία της υποβολής ενστάσεων, προσφυγών και/ ή 
εκδίκασης των ενδίκων βοηθημάτων οιωνδήποτε τρίτων 
στοιχειοθετήσουν έννομο συμφέρον, αναφορικά με την 
υλοποίηση και ολοκλήρωση των ως άνω αναφερόμενων 
διαδικασιών και δράσεων (στελέχωσης και λειτουργίας 
του Κέντρου). 

4. Οι δαπάνες στελέχωσης του Κέντρου, τόσο σε 
πρώτο χρόνο, όσο και κατά τη λειτουργία αυτού, θα 
καλυφθούν από το Ελληνικό Δημόσιο. 

Άρθρο 11 

ΦΟΡΟΛΟΓΙΚΕΣ ΚΑΙ ΛΟΙΠΕΣ ΑΠΑΛΛΑΓΕΣ 

1. Η παρούσα σύμβαση και κάθε σύμβαση ανάθεσης 
έργου, προμήθειας, μισθώσεως έργου, μισθώσεως υπη¬ 
ρεσιών, μισθώσεως πράγματος και γενικά κάθε σύμβαση 
που θα συνάψει ο Δωρητής με οποιονδήποτε τρίτο, στην 
Ελλάδα ή στο εξωτερικό, σχετικά με την αποπεράτωση 
του έργου της Δωρεάς (η οποία κατά κανόνα συνίσταται 
στην κατασκευή του κτιρίου - στο οποίο θα στεγασθεί 
το Κέντρο - και των Η/Μ εγκαταστάσεων του), καθώς 
επίσης και όλα τα τιμολόγια και οι αποδείξεις που θα 
εκδοθούν αναφορικά με τις συμβάσεις αυτές: 

α) απαλλάσσονται από κάθε φόρο, μη περιλαμβανομέ- 
νου του Φ.Π.Α., τέλος ή τέλος χαρτοσήμου, δικαίωμα ή 
κράτηση ή εισφορά υπέρ του Δημοσίου ή οποιουδήποτε 
τρίτου, πλην των ανταποδοτικών τελών. Με την επιφύ¬ 
λαξη των διατάξεων ατέλειας που ισχύουν εκάστοτε για 
τα Δημόσια Νοσηλευτικά Ιδρύματα, η απαλλαγή αυτή 
δεν ισχύει για τους οφειλόμενους δασμούς, τον Φ.Π.Α. 
- με την επιφύλαξη των διατάξεων της παραγράφου 
4 του παρόντος άρθρου - τον ειδικό φόρο καταναλώ- 
σεως του ν. 2127/1993, το τέλος ταξινομήσεως για την 
παραλαβή επιβατικών οχημάτων και τις κρατήσεις και 
εισφορές υπέρ ασφαλιστικών φορέων, κύριας και επι¬ 
κουρικής ασφάλισης, 

β) απαλλάσσονται από την αμοιβή των δικαιωμάτων 
συμβολαιογράφων για τη σύναψη και υπογραφή του 
εγγράφου συντάξεως της δωρεάς και δεν υπόκεινται 


στα κατώτατα όρια αμοιβής δικηγόρων για κάθε δικη¬ 
γορική υπηρεσία, τόσο για τη σύνταξη, όσο και για την 
υπογραφή και εκτέλεση των σχετικών συμβάσεων. 

2. Για τη μελέτη, εφαρμογή, κατασκευή, επίβλεψη, επο- 
πτεία ή για τον έλεγχο και την παραλαβή του έργου 
της Δωρεάς, καθώς και για τις τεχνικές εργασίες ή τις 
υπηρεσίες ή άλλες συμβάσεις που θα απαιτηθούν για 
την ανέγερση του κτιρίου - στο οποίο θα στεγασθεί το 
Κέντρο - και την κατασκευή των Η/Μ εγκαταστάσεων 
του (σχεδιαγράμματα, αρχιτεκτονικά σχέδια, επιμετρή¬ 
σεις) δεν ισχύουν τα ελάχιστα όρια αμοιβών μηχανικών 
που προβλέπονται στις ισχύουσες διατάξεις, όλες δε 
αυτές οι αμοιβές και ο τρόπος καταβολής τους διέπο- 
νται από τις κατ’ ιδίαν συμβάσεις μεταξύ του Δωρητή 
και των μηχανικών και σε καμία περίπτωση δεν μπορεί 
να καταβληθούν από το ποσό της Δωρεάς. 

3. Η διαδικασία και οι λεπτομέρειες εφαρμογής των 
ανωτέρω απαλλαγών και ελαφρύνσεων καθορίζονται 
με κοινές αποφάσεις των Υπουργών Οικονομίας και 
Οικονομικών και Υγείας και Κοινωνικής Αλληλεγγύης. 

4. Παροχή απαλλαγής από Φ.Π.Α. σε άλλον Δωρητή ή 
απλώς σε άλλο πρόσωπο για την ίδρυση Κέντρου Υγεί¬ 
ας - Αποθεραπείας - Αποκατάστασης ή Νοσοκομειακής 
Μονάδας ή εν γένει Φορέα Παροχής Υπηρεσιών Υγείας 
και Κοινωνικής Αλληλεγγύης, σύμφωνα με τα οριζόμενα 
στο άρθρο 2 περ. 1 του ν. 3329/2005, ισχύει αυτομάτως 
και υπέρ της παρούσης συμβάσεως. 

Άρθρο 12 

ΑΝΑΣΤΟΛΗ ΕΡΓΑΣΙΩΝ-ΣΥΝΕΠΕΙΕΣ 

1. Ο Δωρητής έχει το δικαίωμα με έγγραφη αιτιο¬ 
λογημένη δήλωση του να αναστείλει την πρόοδο της 
εκτελέσεως της παρούσης Δωρεάς, σε περίπτωση μη 
τηρήσεως, από πλευράς του Δημοσίου ή της Α.Ε.Μ.Υ, 
των όρων της συμβάσεως, μέχρις ότου η σχετική δια¬ 
φορά ρυθμισθεί (προσωρινά ή οριστικά) από τα αρμόδια 
δικαιοδοτικά όργανα, σύμφωνα με τα οριζόμενα από το 
άρθρο 14 της παρούσης. Σε περίπτωση αδικαιολόγητης, 
εάν τυχόν ήθελε αποδειχθεί, αναστολής, ο Δωρητής 
υπέχει αστική ευθύνη έναντι του Δημοσίου. 

2. Εάν η πρόοδος της εκτελέσεως του έργου της 
Δωρεάς ήθελε παρ’ ελπίδα ανασταλεί εκ πράξεων ή 
παραλείψεων υπαιτιότητας του Δημοσίου ή της Α.Ε.Μ.Υ, 
η δε αναστολή διαρκέσει επί χρονικό διάστημα μεγαλύ¬ 
τερο του ενός έτους - παρά την προσφυγή του Δωρητή 
στα αρμόδια δικαιοδοτικά όργανα - ο Δωρητής μπορεί 
να προσφύγει εκ νέου στα αρμόδια, κατά το άρθρο 14 
της παρούσης, δικαιοδοτικά όργανα και να ζητήσει την 
απαλλαγή του από κάθε περαιτέρω υποχρέωση προς 
ολοκλήρωση της Δωρεάς. 

3. Οίκοθεν νοείται και συνομολογείται ότι ο Δωρη¬ 
τής ουδεμία αξίωση διατηρεί κατά του Δημοσίου (και 
ειδικότερα κατά της Α.Ε.Μ.Υ και του Υπουργείου Υγεί¬ 
ας και Κοινωνικής Αλληλεγγύης) ακόμη και για λόγους 
αδικαιολόγητου πλουτισμού επί του πραγματοποιηθέ- 
ντος μέρους της δωρεάς, καθώς ουδεμία συνεισφορά 
στην πρόοδο του κοινού καλού και την εξυπηρέτηση 
του δημοσίου συμφέροντος μπορεί να θεωρηθεί ως 
αδικαιολόγητη. 

Αρθρο 13 
ΑΝΩΤΕΡΑ ΒΙΑ 

Ο Δωρητής δεν φέρει ευθύνη αν η εκτέλεση του έργου 
ή η ολοκλήρωση αυτού καταστεί αδύνατη εκ λόγων 
ανωτέρας βίας. Εξυπακούεται ότι, για όσο χρονικό διά- 

στημα διαρκεί η ανώτερα βία, αναστέλλεται η εκτέλεση 
της παρούσης συμβάσεως. Εάν οι λόγοι ανωτέρας βίας 
διαρκέσουν πέραν των έξι (6) μηνών ή υπάρξει άρδην 
μεταβολή των συνθηκών, μπορεί να εφαρμοσθεί αναλο¬ 
γικά η διάταξη της παραγράφου 2 του προηγούμενου 
άρθρου. 

Άρθρο 14 

ΕΠΙΛΥΣΗ ΔΙΑΦΟΡΩΝ 

1. Κάθε διαφορά μεταξύ Δημοσίου (όπως, ιδίως, αυτό 
εν προκειμένω εκπροσωπείται από το Υπουργείο Υγείας 
και Κοινωνικής Αλληλεγγύης) ή Α.Ε.Μ.Υ και Δωρητή, περί 
την ερμηνεία ή εκτέλεση της συμβάσεως, η οποία δεν 
μπορεί να διευθετηθεί εξωδίκως, θα επιλύεται αποκλει¬ 
στικά με διαιτησία, χωρίς καμία διοικητική προδικασία, 
έστω και αν δεν γίνεται ρητή παραπομπή στο άρθρο 
αυτό ή στο περιεχόμενό του. 

2. Το μέρος που επιθυμεί να προσφύγει στη διαιτησία 
θα δηλώνει γραπτώς στο άλλο μέρος την πρόθεσή του. 
θα προσδιορίζει τα θέματα της διαφοράς, θα ορίζει 
τον διαιτητή του και θα καλεί το άλλο μέρος να ορί¬ 
σει το δικό του διαιτητή. Εντός δεκαπέντε (15) ημερών 
από τη λήψη του εγγράφου, το οποίο θα περιέχει όλα 
τα ανωτέρω στοιχεία, το άλλο μέρος θα γνωστοποιεί 
γραπτώς τον διαιτητή του. Αν η προθεσμία παρέλθει 
άπρακτη, ο δεύτερος διαιτητής ορίζεται από τον Πρό¬ 
εδρο του Αρείου Πάγου με αίτηση του μέρους που 
επισπεύδει τη διαιτησία. Εντός δεκαπέντε (15) ημερών 
από την κοινοποίηση στον πρώτο διαιτητή του διορι¬ 
σμού του δεύτερου, οι διαιτητές ορίζουν από κοινού 
τον τρίτο διαιτητή, ο οποίος θα είναι και ο Πρόεδρος 
του Διαιτητικού Δικαστηρίου. Σε περίπτωση διαφωνίας 
περί την εκλογή του τρίτου διαιτητή, ορίζεται ανώτατος 
Δικαστής από τον Πρόεδρο του Αρείου Πάγου, κατά τις 
ισχύουσες διατάξεις. 

3. Το Διαιτητικό Δικαστήριο οφείλει να εκδίδει την 
απόφαση του εντός σαράντα (40) ημερών από τον ορι¬ 
σμό του τρίτου διαιτητή. Το Διαιτητικό Δικαστήριο δεν 
δεσμεύεται από δικονομικούς κανόνες. 

4. Μέλος του Διαιτητικού Δικαστηρίου που αρνείται 
ή κωλύεται να συνεχίσει τη διαιτησία αντικαθίσταται 
κατά τη διαδικασία που ορίζεται για το διορισμό του. 
Στην περίπτωση αυτή, η προθεσμία για την έκδοση της 
διαιτητικής αποφάσεως αναστέλλεται κατά το χρονικό 
διάστημα που μεσολαβεί από τη βεβαιωμένη, με πρά¬ 
ξη των λοιπών μελών, εκδήλωση της αρνήσεως ή του 
κωλύματος, μέχρις ότου αντικατασταθεί το κωλυόμενο 
μέλος, η δε προθεσμία εκδόσεως της αποφάσεως δεν 
συμπληρώνεται πριν από την πάροδο τουλάχιστον δέκα 
(10) ημερών από τον ορισμό του αντικαταστάτη. Η διαι¬ 
τητική απόφαση λαμβάνεται με πλειοψηφία. Η άρνηση 
διαιτητή να υπογράψει την απόφαση δεν ματαιώνει τη 
διαιτησία. 

5. Η διαιτητική απόφαση αποτελεί τίτλο εκτελεστό, 
οριστικό και τελεσίδικο, χωρίς να απαιτείται να περια- 
φεί τον εκτελεστήριο τύπο. Τόσο η προσφυγή στη διαι¬ 
τησία όσο και η διαιτητική διαδικασία δεν αναστέλλουν 
την εκτέλεση της συμβάσεως. 

Άρθρο 15 

ΑΠΟΔΟΧΗ ΔΩΡΕΑΣ 

Το Δημόσιο και δη τα Υπουργεία Οικονομίας και Οι¬ 
κονομικών και Υγείας και Κοινωνικής Αλληλεγγύης και 
η Α.Ε.Μ.Υ, δια των εκπροσώπων τους, αποδέχθηκαν τη 
Δωρεά, με τους αναφερόμενους ως άνω όρους. 


Αρθρο 16 

ΙΣΧΥΣ ΤΗΣ ΣΥΜΒΑΣΕΩΣ 

1. Η ισχύς της συμβάσεως τελεί υπό την αίρεση της 
κυρώσεως της με νόμο. Η εν λόγω κύρωση αποτελεί 
και την έγκριση τυχόν παρεκκλίσεων από την κείμενη 
νομοθεσία και μόνο στο μέτρο που αυτές είναι απολύ¬ 
τως απαραίτητες και συνιστούν τη μόνη δυνατή λύση 
για την έγκαιρη και με βάση τους όρους της παρού¬ 
σης πραγματοποίηση του έργου της Δωρεάς. Η έναρξη 
ισχύος της συμβάσεως συμπίπτει με την ημερομηνία 
δημοσίευσης στην Εφημερίδα της Κυβερνήσεως του 
κυρωτικού νόμου. Συγχρόνως με την έναρξη ισχύος του 
εν λόγω κυρωτικού νόμου, οι διατάξεις της παρούσης 
αποκτούν ισχύ διατάξεων νόμου. 

2. Εάν για οποιονδήποτε λόγο δεν κυρωθεί η παρούσα 
σύμβαση, ουδεμία δημιουργείται υποχρέωση ή αξίωση 
στα συμβαλλόμενα μέρη. 

Σε πίστωση των ανωτέρω, συντάχθηκε η παρούσα σε 
τέσσερα (4) αντίτυπα, όσα και τα συμβαλλόμενα μέρη 
και αφού αναγνώσθηκε, βεβαιώθηκε και έγινε κατανοητή 
και αποδεκτή από τους συμβαλλομένους, υπογράφεται 
όπως ακολουθεί. 

ΟΙ ΣΥΜΒΑΛΛΟΜΕΝΟΙ 

1. ΚΩΝΣΤΑΝΤΙΝΟΣ ΠΡΙΦΤΗΣ 

Δωρητής 

2. ΓΕΩΡΓΙΟΣ ΑΛΟΓΟΣΚΟΥΦΗΣ 

Υπουργός Οικονομίας και Οικονομικών 

3. ΝΙΚΗΤΑΣ ΚΑΚΛΑΜΑΝΗΣ 

Υπουργός Υγείας και Κοινωνικής Αλληλεγγύης 

4. ΑΘΑΝΑΣΙΟΣ ΠΑΠΑΜΙΧΟΣ 

Πρόεδρος Διοικητικού Συμβουλίου Α.Ε.Μ.Υ Α.Ε..» 

ΚΕΦΑΛΑΙΟ Β' 

ΛΟΙΠΕΣ ΔΙΑΤΑΞΕΙΣ 

Τρίτο άρθρο 

1. Η πρώτη υποπαράγραφος της παραγράφου 1 του 
άρθρου 1 του ν. 3329/2005 αντικαθίσταται ως εξής: 

«1. Η επικράτεια διαιρείται στις ακόλουθες επτά Υγει¬ 
ονομικές Περιφέρειες: 

α) την 1η Υγειονομική Περιφέρεια Αττικής, που προκύ¬ 
πτει από τη συγχώνευση δια απορροφήσεως της Υγει¬ 
ονομικής Περιφέρειας Α' Αττικής, από την Υγειονομική 
Περιφέρεια Β' Αττικής, έχει έδρα την Αθήνα και ασκεί 
το σύνολο των αρμοδιοτήτων των Υγειονομικών Περι¬ 
φερειών Α' Αττικής και Β' Αττικής, β) την 2η Υγειονομική 
Περιφέρεια Πειραιώς και Αιγαίου, που προκύπτει από τη 
συγχώνευση δια απορροφήσεως της Υγειονομικής Περι¬ 
φέρειας Βορείου Αιγαίου, της Α' Υγειονομικής Περιφέ¬ 
ρειας Νοτίου Αιγαίου και της Β' Υγειονομικής Περιφέρει¬ 
ας Νοτίου Αιγαίου, από την Γ' Υγειονομική Περιφέρεια 
Αττικής, έχει έδρα τον Πειραιά και ασκεί το σύνολο των 
αρμοδιοτήτων των Υγειονομικών Περιφερειών Γ' Αττι¬ 
κής, Βορείου Αιγαίου, Α' Νοτίου Αιγαίου και Β' Νοτίου 
Αιγαίου, γ) την 3η Υγειονομική Περιφέρεια Μακεδονίας, 
που προκύπτει από τη συγχώνευση δια απορροφήσεως 
της Υγειονομικής Περιφέρειας Δυτικής Μακεδονίας από 
την Β' Υγειονομική Περιφέρεια Κεντρικής Μακεδονίας, 
έχει έδρα την Θεσσαλονίκη και ασκεί το σύνολο των 
αρμοδιοτήτων των Υγειονομικών Περιφερειών Β' Κε¬ 
ντρικής Μακεδονίας και Δυτικής Μακεδονίας, δ) την 4η 
Υγειονομική Περιφέρεια Μακεδονίας και Θράκης που 
προκύπτει από τη συγχώνευση δια απορροφήσεως 
της Υγειονομικής Περιφέρειας Ανατολικής Μακεδονί- 

ας-Θράκης, από την Α' Υγειονομική Περιφέρεια Κεντρι¬ 
κής Μακεδονίας, έχει έδρα την Θεσσαλονίκη και ασκεί 
εφεξής το σύνολο των αρμοδιοτήτων των Υγειονομικών 
Περιφερειών Α' Κεντρικής Μακεδονίας και Ανατολικής 
Μακεδονίας - Θράκης, ε) την 5η Υγειονομική Περιφέρεια 
Θεσσαλίας και Στερεός Ελλάδας, που προκύπτει από 
τη συγχώνευση δια απορροφήσεως της Υγειονομικής 
Περιφέρειας Στερεός Ελλάδας από την Υγειονομική 
Περιφέρεια Θεσσαλίας, έχει έδρα την Λάρισα και ασκεί 
εφεξής το σύνολο των αρμοδιοτήτων των Υγειονομικών 
Περιφερειών Θεσσαλίας και Στερεός Ελλάδας, στ) την 
6η Υγειονομική Περιφέρεια Πελοποννήσου, Ιονίων Νή¬ 
σων, Ηπείρου και Δυτικής Ελλάδας, που προκύπτει από 
τη συγχώνευση δια απορροφήσεως των Υγειονομικών 
Περιφερειών Πελοποννήσου, Ηπείρου και Ιονίων Νήσων 
από την Υγειονομική Περιφέρεια Δυτικής Ελλάδας, έχει 
έδρα την Πάτρα και ασκεί εφεξής το σύνολο των αρ¬ 
μοδιοτήτων των Υγειονομικών Περιφερειών Πελοπον¬ 
νήσου, Ηπείρου, Δυτικής Ελλάδας και Ιονίων Νήσων, 
ζ) την 7η Υγειονομική Περιφέρεια Κρήτης, που έχει έδρα 
το Ηράκλειο και ασκεί τις αρμοδιότητες της Υγειονο¬ 
μικής Περιφέρειας Κρήτης. Τα όρια της Υγειονομικής 
Περιφέρειας Κρήτης και των συγχωνευόμενων Υγειονο¬ 
μικών Περιφερειών, με την εξαίρεση των Υγειονομικών 
Περιφερειών Α', Β' και Γ' Αττικής, Α' και Β' Κεντρικής 
Μακεδονίας, Α' και Β' Νοτίου Αιγαίου, είναι ίδια με τα 
όρια των αντίστοιχων Διοικητικών Περιφερειών.» 

2. Καταργούνται η τελευταία περίοδος της περιπτώ- 
σεως Α' της πρώτης παραγράφου του άρθρου 1 του 
ν. 3329/2005, η τελευταία περίοδος της περιπτώσεως 
Β' της πρώτης παραγράφου του άρθρου 1 του ν. 3329/ 
2005, η τελευταία περίοδος της περιπτώσεως Γ' της 
πρώτης παραγράφου του άρθρου 1 του ν. 3329/2005, η 
τελευταία περίοδος της περιπτώσεως Δ' της πρώτης 
παραγράφου του άρθρου 1 του ν. 3329/2005, η τελευταία 
περίοδος της περιπτώσεως Ε' της πρώτης παραγράφου 
του άρθρου 1 του ν. 3329/2005, η τελευταία περίοδος 
της περιπτώσεως ΣΤ' της πρώτης παραγράφου του 
άρθρου 1 του ν. 3329/2005 και η τελευταία περίοδος της 
περιπτώσεως Ζ' της πρώτης παραγράφου του άρθρου 
1 του ν. 3329/2005. 

3. Η παράγραφος 5 του άρθρου 1 του ν. 3329/2005 
αντικαθίσταται ως εξής: 

«5. Το σύνολο της κινητής και ακίνητης περιουσίας των 
συγχωνευόμενων, σύμφωνα με την παρ. 1 του άρθρου 1 
του παρόντος, Υγειονομικών Περιφερειών περιέρχεται 
με την έκδοση διαπιστωτικής πράξης από τον Υπουργό 
Υγείας και Κοινωνικής Αλληλεγγύης και χωρίς την τήρη¬ 
ση οποιουδήποτε άλλου τύπου, πράξης ή συμβολαίου, 
στις προκύπτουσες από τις συγχωνεύσεις Υγειονομικές 
Περιφέρειες. Εκκρεμείς δίκες, διαδικασίες διαγωνισμών 
μελετών, έργων, προμηθειών και υπηρεσιών των συγ¬ 
χωνευόμενων Δ.Υ.ΠΕ. συνεχίζονται αυτοδικαίως από 
τις προκύπτουσες από τις συγχωνεύσεις Δ.Υ.ΠΕ.. Με 
απόφαση του Υπουργού Υγείας και Κοινωνικής Αλλη¬ 
λεγγύης και πριν την έκδοση της διαπιστωτικής πράξης 
δύναται να περιέλθει κινητή ή ακίνητη περιουσία των 
συγχωνευόμενων Δ.Υ.ΠΕ. σε νομικό πρόσωπο δημοσίου 
δικαίου, που υπάγεται στην προκύπτουσα από τη συγ¬ 
χώνευση Δ.Υ.ΠΕ., εφόσον στο εν λόγω Ν.Π.Δ.Δ. ανήκε 
η περιουσία αυτή, πριν τη θέση σε ισχύ του άρθρου 1 
παρ. 4 του ν. 2889/2001.» 

4. Η παρ. 1 του άρθρου 3 του ν. 3329/2005 αντικαθί¬ 
σταται ως εξής: 


«1. Όργανα διοίκησης της Δ.Υ.ΠΕ. είναι: (α) ο Διοικητής 
της Υγειονομικής Περιφέρειας και (β) οι δύο (2) Υποδι¬ 
οικητές της Υγειονομικής Περιφέρειας.» 

5. Τα εδάφια δεύτερο, τρίτο, τέταρτο και πέμπτο (2, 3, 
4 και 5) της παραγράφου 2 του άρθρου 3 του ν. 3329/ 
2005 αντικαθίστανται ως εξής: 

«Ο Διοικητής είναι πλήρους και αποκλειστικής απα¬ 
σχόλησης και διορίζεται με απόφαση του Υπουργού 
Υγείας και Κοινωνικής Αλληλεγγύης, ύστερα από γνώμη 
της αρμόδιας Επιτροπής της Βουλής των Ελλήνων, με 
διετή θητεία, που μπορεί να ανανεώνεται με τον ίδιο 
τρόπο. 

Με απόφαση του Υπουργού Υγείας και Κοινωνικής 
Αλληλεγγύης διορίζονται οι δύο Υποδιοικητές κάθε 
Δ.Υ.ΠΕ.. Οι Υποδιοικητές είναι πλήρους και αποκλειστι¬ 
κής απασχόλησης, η θητεία τους είναι διετής και μπορεί 
να ανανεώνεται με απόφαση του Υπουργού Υγείας και 
Κοινωνικής Αλληλεγγύης. Με απόφαση του Υπουργού 
Οικονομίας και Οικονομικών και του Υπουργού Υγείας 
και Κοινωνικής Αλληλεγγύης καθορίζονται οι αποδοχές 
των Υποδιοικητών των Δ.Υ.ΠΕ.. 

Με απόφαση του Υπουργού Υγείας και Κοινωνικής 
Αλληλεγγύης, που εκδίδεται μετά από πρόταση του 
Διοικητή της Δ.Υ.ΠΕ., ορίζονται οι αρμοδιότητες των 
Υποδιοικητών κάθε Δ.Υ.ΠΕ.. Ο Διοικητής της Δ.Υ.ΠΕ. υπο¬ 
βάλλει την πρόταση του εντός μηνός από την ανάληψη 
των καθηκόντων του. 

Με απόφαση του Υπουργού Υγείας και Κοινωνικής 
Αλληλεγγύης επιτρέπεται η πρόωρη λήξη της θητείας 
του Διοικητή και των Υποδιοικητών της Υγειονομικής 
Περιφέρειας, αζημίως για το Δημόσιο, ή η απόσπαση 
τους μέχρι τρεις μήνες, σε άλλη Περιφέρεια ή στην Κε¬ 
ντρική Υπηρεσία του Υπουργείου Υγείας και Κοινωνικής 
Αλληλεγγύης, για κάλυψη υπηρεσιακών αναγκών. 

Ο Διοικητής και οι Υποδιοικητές της Υγειονομικής 
Περιφέρειας πρέπει να διαθέτουν τα κάτωθι προσόντα: 
πτυχίο τριτοβάθμιας εκπαίδευσης, δοκιμασμένη ικανό¬ 
τητα σε θέματα οργάνωσης και διοίκησης, συνεκτιμωμέ- 
νων των μεταπτυχιακών σπουδών και της επιστημονικής 
εξειδίκευσης σε θέματα στρατηγικού σχεδιασμού και 
προγραμματισμού, οργάνωσης και διοίκησης, καθώς και 
της ανάλογης εμπειρίας.» 

6. Στο τέλος της παραγράφου 3 του άρθρου 3 του 
ν. 3329/2005 προστίθεται εδάφιο ως εξής: 

«Οι Πρόεδροι και οι Διοικητές των Φ.Π.ΥΥΚ.Α. και των 
νομικών προσώπων που εποπτεύονται από το Υπουρ¬ 
γείο Υγείας και Κοινωνικής Αλληλεγγύης, εφόσον είναι 
μόνιμοι ιατροί του Ε.Σ.Υ, μετά τη λήξη ή τη διακοπή της 
θητείας τους, επανέρχονται στον οργανισμό που υπηρε¬ 
τούσαν και στη θέση που κατείχαν ως ιατροί. Ο χρόνος 
της θητείας τους ως Διοικητών ή Προέδρων θεωρείται 
διανυθείς στην οργανική τους θέση και συνεκτιμάται, 
εφόσον διήρκησε ένα τουλάχιστον έτος, ως προσόν για 
την υπηρεσιακή τους εξέλιξη. 

Η παρούσα διάταξη έχει αναδρομική ισχύ από 
1.6.2006.» 

7. Η παράγραφος 4 του άρθρου 3 του ν. 3329/2005 
αντικαθίσταται ως εξής: 

«4. Η θητεία των Διοικητών και μελών του Δ.Σ. που 
υπηρετούν κατά την έναρξη ισχύος του παρόντος στις 
Δ.Υ.ΠΕ. λήγει αυτοδικαίως με τη δημοσίευση του πα¬ 
ρόντος νόμου.» 

8. Η περίπτωση 3 της παρ. 5 του άρθρου 3 του 
ν. 3329/2005 αντικαθίσταται ως εξής: 

«3. Καταρτίζει ετησίως το επιχειρησιακό σχέδιο δρά¬ 
σης για την παροχή υπηρεσιών υγείας και κοινωνικής 
αλληλεγγύης στην Περιφέρεια του, καθώς επίσης και 
το ετήσιο επιχειρησιακό σχέδιο αντιμετώπισης έκτα¬ 
κτων αναγκών και τα υποβάλλει το αργότερο την 1η 
Σεπτεμβρίου κάθε έτους, προς έγκριση στο Κεντρικό 
Συμβούλιο Υγειονομικών Περιφερειών (ΚΕ.Σ.ΥΠΕ.), μετά 
από γνωμοδότηση της Ολομέλειας του οικείου Συμβου¬ 
λίου Υγειονομικής Περιφέρειας (Σ.ΥΠΕ.).». 

9. Οι περιπτώσεις 5, 7, 22, 29 και 33 της παραγράφου 
5 του άρθρου 3 αντικαθίστανται ως εξής: 

«5. Εισηγείται στον Υπουργό Υγείας και Κοινωνικής 
Αλληλεγγύης, ο οποίος και αποφασίζει την ίδρυση, μεί¬ 
ωση, συγχώνευση ή μεταφορά μονάδων ή τμημάτων των 
Φ.Π.ΥΥΚ.Α. της οικείας Περιφέρειας.» 

«7. Επεξεργάζεται, αξιολογεί και εγκρίνει τις προτά¬ 
σεις των Φ.Π.ΥΥΚ.Α. της Περιφέρειας του, σχετικά με 
τους Οργανισμούς τους και τις υποβάλλει προς έγκριση 
στο Κεντρικό Συμβούλιο Υγειονομικών Περιφερειών.» 

«22. Συντάσσει ετήσια έκθεση πεπραγμένων της Δ.Υ.ΠΕ. 
και των Φ.Π.ΥΥΚ.Α. ευθύνης του, την οποία υποβάλλει 
στο Υπουργείο Υγείας και Κοινωνικής Αλληλεγγύης.» 

«29. Εκπροσωπεί τη Δ.Υ.ΠΕ. δικαστικώς και εξωδίκως, 
διορίζει πληρεξούσιους δικηγόρους και μπορεί να ανα¬ 
θέτει την εκπροσώπηση της σε έναν εκ των Υποδιοι¬ 
κητών της Δ.Υ.ΠΕ..» 

«33. Αποφασίζει για τη διάθεση σε άλλους φορείς του 
μη αναγκαίου υλικού των Φ.Π.ΥΥΚ.Α. ευθύνης του, κα¬ 
τόπιν γνωμοδότησης της Συντονιστικής Επιτροπής του 
Συμβουλίου της Υγειονομικής Περιφέρειας (Σ.Υ.ΠΕ.).» 

10. Η περίπτωση 10 της παρ. 5 του άρθρου 3 του 
ν. 3329/2005 (ΦΕΚ 81 Α') αντικαθίσταται ως εξής: 

«10. Εγκρίνει, εντός μηνάς από τότε που κενούται η 
θέση, την επαναπροκήρυξη θέσεων ιατρών του Ε.Σ.Υ 
και την παράταση παραμονής ειδικευόμενων ιατρών, 
σύμφωνα με τις ισχύουσες διατάξεις.» 

11. Καταργούνται από την έναρξη ισχύος του παρόντος 
οι περιπτώσεις 4,11,12,15,16, 17,18,19, 24, 25, 26, 28, 30, 
32 και 36 της παρ. 5 του άρθρου 3 του ν. 3329/2005, με 
ανάλογη αναρίθμηση αυτών και προστίθενται περιπτώ¬ 
σεις 22, 23, 24 και 25 ως εξής: 

«22. Καταρτίζει τον ετήσιο αναλυτικό προϋπολογισμό 
προμηθειών της Περιφέρειας του, αφού λάβει υπόψη του 
τους αντίστοιχους προϋπολογισμούς των φορέων της 
αρμοδιότητάς του. Τον ετήσιο αναλυτικό προϋπολογι¬ 
σμό προμηθειών της Περιφέρειας του, ομού μετά των 
αντίστοιχων αναλυτικών προϋπολογισμών των φορέων 
αρμοδιότητας του, υποβάλλει προς έγκριση στο Υπουρ¬ 
γείο Υγείας και Κοινωνικής Αλληλεγγύης, το αργότερο 
μέχρι την 1η Σεπτεμβρίου κάθε έτους. 

Επίσης υποβάλλει, στο Υπουργείο Υγείας και Κοινωνι¬ 
κής Αλληλεγγύης, ετήσιο πρόγραμμα εκτέλεσης έργων 
και παροχής υπηρεσιών, αφού λάβει υπόψη του τις προ¬ 
τάσεις των φορέων της αρμοδιότητάς του.» 

«23. Ο προϋπολογισμός προμηθειών, όπως και το πρό¬ 
γραμμα έργων και υπηρεσιών εκτελούνται, σύμφωνα με 
τις ισχύουσες κατά περίπτωση διατάξεις, με τα ακόλου¬ 
θα χρηματικά όρια κατά περίπτωση: 

(α) Για κάθε προμήθεια, έργο ή υπηρεσία άνω του 
ποσού των διακοσίων τριάντα τεσσάρων χιλιάδων ευρώ 
(234.000 €) ετησίως, η αρμοδιότητα διενέργειας της 
προμήθειας, εκτέλεσης του έργου ή παροχής της υπη¬ 
ρεσίας ανήκει στο Υπουργείο Υγείας και Κοινωνικής 
Αλληλεγγύης. Με απόφαση του Υπουργού Υγείας και 


Κοινωνικής Αλληλεγγύης η εν λόγω αρμοδιότητα δύ- 
ναται να ανατεθεί κατά περίπτωση σε νομικό πρόσωπο 
δημοσίου δικαίου του Υπουργείου Υγείας και Κοινωνικής 
Αλληλεγγύης. 

(β) Κάθε προμήθεια, έργο ή υπηρεσία άνω του ποσού 
των εκατό χιλιάδων ευρώ (100.000 €) και μέχρι του πο¬ 
σού των διακοσίων τριάντα τεσσάρων χιλιάδων ευρώ 
(234.000 €) ετησίως, εγκρίνεται από συνιστώμενη, σε 
κάθε Δ.ΥΠ Ε. με απόφαση του Διοικητή της, Μόνιμη 
Επιτροπή Δαπανών και Προμηθειών, που αποτελείται 
από τον Διοικητή, ο οποίος είναι και Πρόεδρος της 
και αναπληρώνεται από έναν εκ των δύο Υποδιοικητών 
της Δ.Υ.ΠΕ., έναν εκπρόσωπο των εργαζομένων και τον 
αναπληρωτή του, που εκλέγονται από το σύνολο των 
εργαζομένων στη Δ.Υ.ΠΕ., έναν εκπρόσωπο των Ιατρών 
της Υγειονομικής Περιφέρειας και τον αναπληρωτή του 
που ορίζονται με απόφαση του Πανελλήνιου Ιατρικού 
Συλλόγου, εκτός αν στη Δ.Υ.ΠΕ. λειτουργεί Πανεπιστη¬ 
μιακή Κλινική, οπότε μετέχει εκπρόσωπος του μεγαλύ¬ 
τερου Ιατρικού Τμήματος που ορίζεται από αυτήν, ενώ 
ο αναπληρωτής του ορίζεται από την Πανεπιστημιακή 
Κλινική του αμέσως μεγαλύτερου Ιατρικού Τμήματος. Με 
απόφαση του Υπουργού Οικονομίας και Οικονομικών και 
του Υπουργού Υγείας και Κοινωνικής Αλληλεγγύης κα¬ 
θορίζεται το ύψος και οι όροι καταβολής αποζημίωσης 
στα μέλη της Επιτροπής Δαπανών και Προμηθειών. 

(γ) Ο Διοικητής της Δ.Υ.ΠΕ. είναι αρμόδιος μέχρι ποσού 
εκατό χιλιάδων ευρώ (100.000 €) ετησίως και για το 
σύνολο των σχετικών κωδικών, για καθένα αντικείμενο 
προμήθειας, έργου ή υπηρεσίας που προβλέπεται στον 
Προϋπολογισμό. 

(δ) Το Διοικητικό Συμβούλιο του υπαγόμενου στη 
Δ.Υ.ΠΕ. φορέα, κατόπιν εισήγησης του Προέδρου είναι 
αρμόδιο, μέχρι ποσού σαράντα πέντε χιλιάδων ευρώ 
(45.000 €) ετησίως και για το σύνολο των σχετικών 
κωδικών, για καθένα αντικείμενο προμήθειας, έργου ή 
υπηρεσίας που προβλέπεται στον Προϋπολογισμό. 

(ε) Ο Διοικητής φορέα υπαγόμενου στη Δ.Υ.ΠΕ. εί¬ 
ναι αρμόδιος μέχρι ποσού δεκαπέντε χιλιάδων ευρώ 
(15.000 €) ετησίως και για το σύνολο των σχετικών 
κωδικών, για καθένα αντικείμενο προμήθειας, έργου ή 
υπηρεσίας, που προβλέπεται στον Προϋπολογισμό. 

Οι τροποποιήσεις των ετήσιων προϋπολογισμών της 
Δ.Υ.ΠΕ. και των φορέων που υπάγονται σε αυτήν ισχύουν 
μετά την έγκριση τους από το Υπουργείο Υγείας και 
Κοινωνικής Αλληλεγγύης.» 

«24. Με απόφαση του Υπουργού Υγείας και Κοινωνι¬ 
κής Αλληλεγγύης μπορεί να καθορίζονται ο τρόπος 
σύνταξης και τα στοιχεία που πρέπει να αναγράφονται 
στους προϋπολογισμούς των Δ.Υ.ΠΕ. και των υπαγόμε¬ 
νων σε αυτές φορέων, πέραν αυτών που επιβάλλονται 
από άλλες διατάξεις, όπως επίσης και η σύνταξη εκθέ¬ 
σεων επί των προϋπολογισμών αυτών και της εκτέλεσης 
τους από Ορκωτούς Ελεγκτές, που ορίζονται με τις 
ίδιες αποφάσεις.» 

«25. Τις αρμοδιότητες που ασκούσε το Διοικητικό Συμ¬ 
βούλιο της Δ.Υ.ΠΕ. και ο Αντιπρόεδρος του Διοικητικού 
Συμβουλίου της Δ.Υ.ΠΕ., όπως τροποποιούνται με το 
παρόν, ασκούν εφεξής ο Διοικητής και οι Υποδιοικητές 
της Δ.Υ.ΠΕ..» 

12. Καταργούνται από την έναρξη ισχύος του παρό¬ 
ντος οι παράγραφοι 6, 7, 8 και 9 του άρθρου 3 του 
ν. 3329/ 2005 με ανάλογη αναρίθμηση των παραγράφων 
του άρθρου αυτού. 

13. Στο τέλος της περίπτωσης Η' της παραγράφου 
1 του άρθρου 4 του ν. 3329/2005 προστίθεται εδάφιο 
ως εξής: 

«Τα Κέντρα Εξυπηρέτησης Πολιτών για θέματα Υγείας 
και Κοινωνικής Αλληλεγγύης, που συνεστήθησαν στις 
έδρες των απορροφηθεισών Δ.Υ.ΠΕ., θα λειτουργήσουν 
με μέριμνα των οικείων Δ.Υ.ΠΕ., που προκύπτουν από 
τις συγχωνεύσεις.» 

14. Η παράγραφος 6 του άρθρου 4 του ν. 3329/2005 

αντικαθίσταται ως εξής: 

«6. Το Γραφείο Διοικητή είναι αρμόδιο για την υποβο¬ 
ήθηση του έργου του Διοικητή και των Υποδιοικητών 
της Δ.Υ.ΠΕ..» 

15. Η περ. α' της παρ. 12 του άρθρου 4 του ν. 3329/2005 
αντικαθίσταται ως εξής: 

«12.α. Οι μόνιμοι ή με σύμβαση εργασίας ιδιωτικού 
δικαίου αορίστου χρόνου υπάλληλοι, που υπηρετούν 
κατά το χρόνο έναρξης του παρόντος στις απορροφού- 
μενες Δ.Υ.ΠΕ., μετατάσσονται ή μεταφέρονται, κατόπιν 
αιτήσεως τους, με απόφαση του Υπουργού Υγείας και 
Κοινωνικής Αλληλεγγύης, σε υφιστάμενες κενές ή σε 
συνιστώμενες προσωποπαγείς θέσεις στα Νοσοκομεία 
ή στις Μονάδες Κοινωνικής Φροντίδας της Περιφέρειας 
της απορροφηθείσας Δ.Υ.ΠΕ., στην οποία υπηρετούσαν 
ή σε άλλα Νοσοκομεία ή Μονάδες Κοινωνικής Φρο¬ 
ντίδας της Περιφέρειας της νέας Δ.Υ.ΠΕ. όπως αυτή 
δημιουργείται με το παρόν. 

Οι μετατασσόμενοι, σύμφωνα με τους όρους του πα¬ 
ρόντος, υπάλληλοι των απορροφούμενων Δ.Υ.ΠΕ. δια¬ 
τηρούν τα συνταξιοδοτικά και ασφαλιστικά τους δικαι¬ 
ώματα ως εκ της υπηρεσίας τους στις Δ.Υ.ΠΕ..» 

16. Στην παρ. 15 του άρθρου 4 του ν. 3329/2005 προ¬ 
στίθεται εδάφιο ως εξής: 

«15. Με προεδρικό διάταγμα, που εκδίδεται μετά από 
πρόταση των Υπουργών Εσωτερικών, Δημόσιας Διοίκη¬ 
σης και Αποκέντρωσης, Οικονομίας και Οικονομικών και 
Υγείας και Κοινωνικής Αλληλεγγύης, μπορεί να τροπο¬ 
ποιείται η προβλεπόμενη στον Οργανισμό των Δ.Υ.ΠΕ. 
οργάνωση και στελέχωση.» 

17. Η περ. δ’ του άρθρου 5 του ν. 3329/2005 αντικαθί¬ 
σταται ως εξής: 

«δ) Δωρεές, κληροδοτήματα και άλλες παροχές τρί¬ 
των, κατόπιν εγκρίσεως του Υπουργού Υγείας και Κοι¬ 
νωνικής Αλληλεγγύης.» 

18. Στο άρθρο 6, το αρκτικόλεξο του Κεντρικού Συμ¬ 
βουλίου Υγειονομικών Περιφερειών αντικαθίσταται ως 
εξής: ΚΕ.Σ.ΥΠΕ.. 

19. Η περίπτωση α’ της παρ. 4 του άρθρου 6 του 
ν. 3329/2005 αντικαθίσταται ως εξής: 

«4. α) τον Διοικητή της Υγειονομικής Περιφέρειας, ως 
Πρόεδρο, με αναπληρωτή του έναν εκ των Υποδιοικητών 
της Δ.Υ.ΠΕ..» 

20. Στο τέλος της παραγράφου 1 του άρθρου 6 του 
ν. 3329/2005 προστίθεται εδάφιο ως εξής: 

«Το ΚΕ.Σ.ΥΠΕ. είναι αρμόδιο να εγκρίνει: α) το ετήσιο 
επιχειρησιακό σχέδιο για την παροχή υπηρεσιών υγεί¬ 
ας και κοινωνικής αλληλεγγύης στην περιφέρεια κάθε 
Δ.Υ.ΠΕ., β) το επιχειρησιακό σχέδιο αντιμετώπισης έκτα¬ 
κτων αναγκών κάθε Δ.Υ.ΠΕ., γ) τις προτάσεις των Φ.Π.ΥΥΚ. 
Α. κάθε Δ.Υ.ΠΕ., σχετικά με τους Οργανισμούς τους.» 

21. Το εδάφιο δ’ της παρ. 4 του άρθρου 7 του 
ν. 3329/2005 αντικαθίσταται ως εξής: 

«δ) έναν εκπρόσωπο των ιατρών και ειδικευόμενων 
ιατρών που υπηρετούν στο Νοσοκομείο, ο οποίος εκλέ¬ 


γεται, μαζί με τον αναπληρωτή του, από τους ιατρούς 
Ε.Σ.Υ, τους ειδικευόμενους ιατρούς και τους ιατρούς 
μέλη Δ.Ε.Π. που υπηρετούν στο Νοσοκομείο.» 

22. Το τέταρτο εδάφιο της πρώτης υποπαραγράφου 
της παρ. 7 του άρθρου 7 του ν. 3329/2005 αντικαθίστα¬ 
ται ως εξής: 

«7. Με απόφαση του Υπουργού Υγείας και Κοινωνικής 
Αλληλεγγύης επιτρέπεται η πρόωρη λήξη της θητείας 
Διοικητών και αναπληρωτών Διοικητών των Νοσοκο¬ 
μείων, αζημίως για το Δημόσιο, ή η απόσπασή τους, 
μέχρι τρεις μήνες, σε άλλο Νοσοκομείο οποιοσδήποτε 
Υγειονομικής Περιφέρειας.» 

23. Η περίπτωση ε’ της παραγράφου 4 του άρθρου 6 
του ν. 3329/2005 αντικαθίσταται ως εξής: 

«ε. Στις Περιφέρειες που υπάρχουν πανεπιστημιακές 
κλινικές, έναν εκπρόσωπο του μεγαλύτερου Ιατρικού 
Τμήματος, με τον αναπληρωτή του, οι οποίοι ορίζονται 
με απόφαση του Τμήματος.» 

24. Η περίπτωση α’ της παραγράφου 6 του άρθρου 6 
του ν. 3329/2005 αντικαθίσταται ως εξής: 

«α. Τον Διοικητή της Υγειονομικής Περιφέρειας ως 
Πρόεδρο, με αναπληρωτή του έναν εκ των Υποδιοικητών 
της Δ.Υ.ΠΕ..» 

25. Η περίπτωση 20 της παραγράφου 8 του άρθρου 7 
του ν. 3329/2005 αντικαθίσταται ως εξής: 

«20. Συντάσσει ετήσια έκθεση πεπραγμένων, την οποία 
υποβάλλει στο Δ.Σ. του Νοσοκομείου και στον Διοικητή 
της οικείας Υγειονομικής Περιφέρειας και τριμηνιαία 
έκθεση την οποία υποβάλλει στον Διοικητή της οικείας 
Υγειονομικής Περιφέρειας.» 

26. Το δεύτερο εδάφιο της παραγράφου 5 του άρθρου 
10 του ν. 3329/2005 αντικαθίσταται ως εξής: 

«5. Αρμόδια για τον έλεγχο της νομιμότητας των δι- 
καιολογητικών και την κατάρτιση των καταλόγων είναι 
τριμελής Επιτροπή, αποτελούμενη από τον Διοικητή της 
οικείας Υγειονομικής Περιφέρειας, έναν εκ των Υποδιοι¬ 
κητών της Δ.Υ.ΠΕ. και τον Προϊστάμενο της Διεύθυνσης 
Ανάπτυξης Ανθρώπινου Δυναμικού Μονάδων Παροχής 
Υπηρεσιών Υγείας και Κοινωνικής Αλληλεγγύης της οι¬ 
κείας Δ.Υ.ΠΕ..» 

27. Η περίπτωση δΐ της παραγράφου 2 του άρθρου 11 
του ν. 3329/2005 αντικαθίσταται ως εξής: 

«1. Τον Διοικητή της Δ.Υ.ΠΕ., ως Πρόεδρο και ειση¬ 
γητή με αναπληρωτή έναν εκ των Υποδιοικητών της 
Δ.Υ.ΠΕ..» 

28. Η 5η υποπαράγραφος της περιπτώσεως δ4 της 
παραγράφου 2 του άρθρου 11 του ν. 3329/2005 αντικα¬ 
θίσταται ως εξής: 

«4. Όταν το Συμβούλιο κρίνει σε δεύτερο βαθμό έν¬ 
σταση κατά πειθαρχικής απόφασης του Διοικητή της 
Δ.Υ.ΠΕ., τότε ο τελευταίος εξαιρείται και στη σύνθεση 
του Συμβουλίου συμμετέχει, ως Πρόεδρος, ένας εκ των 
Υποδιοικητών της Δ.Υ.ΠΕ..» 

29. Το τελευταίο εδάφιο της παραγράφου 2 του άρ¬ 
θρου 18 του ν. 3329/2005 αντικαθίσταται ως εξής: 

«Μετά την έναρξη εφαρμογής των διατάξεων του πα¬ 
ρόντος θα ανατεθούν στο προσωπικό αυτό αρμοδιότη¬ 
τες με απόφαση ενός εκ των Υποδιοικητών της οικείας 
Υγειονομικής Περιφέρειας.» 

30. Η παράγραφος 3 του άρθρου 38 αντικαθίσταται 
ως εξής: 

«3. Στα Συμβούλια Επιλογής και Αξιολόγησης Διευ¬ 
θυντών Ιατρών Ε.Σ.Υ και Επιμελητών Α' και Β' Ιατρών 
Ε.Σ.Υ των Μονάδων Κοινωνικής Φροντίδας προεδρεύει 

ένας εκ των Υποδιοικητών της οικείας Δ.Υ.ΠΕ., με ανα¬ 
πληρωτή του τον Πρόεδρο του Διοικητικού Συμβουλίου 
της οικείας Μονάδας Κοινωνικής Φροντίδας.» 

31. Το τελευταίο εδάφιο της παραγράφου 6 του άρ¬ 
θρου 15 του ν. 3329/2005 αντικαθίσταται ως εξής: 

«Με απόφαση του Υπουργού Υγείας και Κοινωνικής 
Αλληλεγγύης επιτρέπεται η πρόωρη λήξη της θητείας 
των Διοικητών των Μονάδων Κοινωνικής Φροντίδας, 
αζημίως για το Δημόσιο, ή η απόσπασή τους, μέχρι 
τρεις μήνες, σε άλλη Μονάδα Κοινωνικής Φροντίδας 
οποιοσδήποτε Υγειονομικής Περιφέρειας.» 

32. Στο τέλος του άρθρου 42 του ν. 3329/2005 (ΦΕΚ 
ΙΑ') προστίθεται παράγραφος 12 ως εξής: 

«12. Οι περιλαμβανόμενοι στον πίνακα διοριστέων του 
Α.Σ.Ε.Π. για την πλήρωση θέσεων μόνιμου προσωπικού 
στις Κεντρικές Υπηρεσίες των Πε.Σ.ΥΠ., σύμφωνα με 
την Προκήρυξη 21/14Κ/2002 (ΦΕΚ 230/22.7.2002, τεύχος 
Προκηρύξεων Α.Σ.Ε.Π.) διορίζονται σε κενές οργανικές 
θέσεις μόνιμου προσωπικού αντίστοιχου κλάδου των 
Δ.Υ.ΠΕ. ή, σε περίπτωση που δεν υπάρχουν αντίστοιχες 
θέσεις, σε προσωποπαγείς θέσεις που συνιστώνται στις 
Δ.Υ.ΠΕ. με κοινή απόφαση των Υπουργών Εσωτερικών, 
Δημόσιας Διοίκησης και Αποκέντρωσης, Οικονομίας και 
Οικονομικών και Υγείας και Κοινωνικής Αλληλεγγύης, 
η οποία δημοσιεύεται στην Εφημερίδα της Κυβερνή- 
σεως.» 

Τέταρτο άρθρο 

1. Στο τέλος του άρθρου 1 του ν. 3402/2005 (ΦΕΚ 258Α') 
προστίθεται παράγραφος 8 ως εξής: 

«8. Τα κέντρα αίματος του άρθρου 10 αποτελούν ορ¬ 
γανικές μονάδες των οικείων νοσοκομείων.» 

2. Η παράγραφος 2 του άρθρου 6 του ν. 3402/2005 
αντικαθίσταται ως εξής: 

«2. Η συγκρότηση του Δ.Σ. γίνεται με απόφαση του 
Υπουργού Υγείας και Κοινωνικής Αλληλεγγύης. Με την 
ίδια απόφαση ορίζεται ο Πρόεδρος και ο Αντιπρόεδρος 
αυτού. Η θητεία του Δ.Σ. είναι τριετής. Αν κενωθεί θέση 
μέλους του Δ.Σ., γίνεται διορισμός νέου μέλους για το 
υπόλοιπο της θητείας, με την ίδια διαδικασία. Τα μέλη 
του Δ.Σ. μπορούν να διορισθούν εκ νέου στο Δ.Σ. μετά 
τη λήξη της θητείας τους. Ο Πρόεδρος του Δ.Σ. είναι 
πλήρους και αποκλειστικής απασχόλησης.» 

Πέμπτο άρθρο 

Οι προθεσμίες προσαρμογής των ιδιωτικών φορέων 
παροχής υπηρεσιών Πρωτοβάθμιας Φροντίδας Υγείας 
προς τις διατάξεις του π.δ. 84/2001 (ΦΕΚ 70 Α'), οι οποί¬ 
ες προβλέπονται στην παράγραφο 15 του άρθρου 19 του 
ν. 3106/2003 (ΦΕΚ 30 Α'), παρατείνονται μέχρι την 
31.3.2007. 

Έκτο άρθρο 

1. Αναστέλλεται μέχρι τις 30.6.2007 η ισχύς της διά¬ 
ταξης του άρθρου 6 του π.δ. 88/1999 και της διάταξης 
του άρθρου 5 του π.δ. 76/2005, ως προς τους ειδικευμέ¬ 
νους ιατρούς, τους ειδικευόμενους ιατρούς και το προ¬ 
σωπικό των νοσηλευτικών και παρόμοιων ιδρυμάτων. Η 
αναστολή της ισχύος των εν λόγω διατάξεων δύναται 
να παραταθεί έως τις 31.12.2007, με κοινή υπουργική 
απόφαση των Υπουργών Οικονομίας και Οικονομικών 
και Υγείας και Κοινωνικής Αλληλεγγύης. 

2. Η παρ. 2 του άρθρου 19 του ν. 3370/2005 αντικαθί¬ 
σταται ως εξής: 

«2. Ο Πρόεδρος είναι πλήρους απασχόλησης και διορί¬ 
ζεται με απόφαση του Υπουργού Υγείας και Κοινωνικής 


Αλληλεγγύης. Με την ίδια διαδικασία διορίζεται ο ανα¬ 
πληρωτής του Προέδρου, τα μέλη του Ε.ΣΥΔ.Υ και οι 
αναπληρωτές τους.» 

3. Η πρώτη παράγραφος του άρθρου 31 του ν. 2646/1998 
αντικαθίσταται ως εξής: 

«Επιτρέπεται η ίδρυση και λειτουργία Μονάδων Χρό¬ 
νιας Αιμοκάθαρσης (Μ.Χ.Α.) και εκτός Νοσοκομείων και 
Κλινικών από δημόσιους ή ιδιωτικούς φορείς σε περι¬ 
οχές που λειτουργεί όμοια Μονάδα ή Νοσοκομείο ή, 
εφόσον πρόκειται για νησιά που εξυπηρετούνται από 
τακτική ακτοπλοϊκή γραμμή, Κέντρο Υγείας. Οι Μονάδες 
αυτές λειτουργούν με την ευθύνη ιατρού νεφρολόγου 
που έχει συμπληρώσει ένα τουλάχιστον έτος από τη 
λήψη της ειδικότητας του. Κατά τη διάρκεια της λει¬ 
τουργίας τους είναι υποχρεωτική η παρουσία ιατρού 
νεφρολόγου.» 

4. Το πρώτο εδάφιο της παραγράφου 1 του άρθρου 
17 του ν. 3204/2003 αντικαθίσταται ως εξής: 

«Ως Πρόεδρος του Διοικητικού Συμβουλίου του Ε.Ο.Φ. 
ορίζεται, με απόφαση του Υπουργού Υγείας και Κοινωνι¬ 
κής Αλληλεγγύης, πρόσωπο που έχει γνώση οργάνωσης 
και διοίκησης και είναι κάτοχος πτυχίου Α.Ε.Ι., ύστερα 
από γνώμη της αρμόδιας Διαρκούς Επιτροπής Κοινωνι¬ 
κών Υποθέσεων της Βουλής.» 

Η δεύτερη περίπτωση της παραγράφου 3 του άρθρου 
5 του ν. 1316/1983 αντικαθίσταται ως εξής: 

«Ο Πρόεδρος, οι Αντιπρόεδροι και τα μέλη του Διοικη¬ 
τικού Συμβουλίου του Ε.Ο.Φ. παύονται ή αντικαθίστανται 
οποτεδήποτε με απόφαση του Υπουργού Υγείας και 
Κοι-νωνικής Αλληλεγγύης.» 

5. Το πρώτο εδάφιο της τέταρτης περίπτωσης του 
άρθρου 3 του ν. 2161/1993 αντικαθίσταται ως εξής: 

«Ο Πρόεδρος του Διοικητικού Συμβουλίου ορίζεται 
με απόφαση του Υπουργού Υγείας και Κοινωνικής Αλ¬ 
ληλεγγύης, ύστερα από γνώμη της αρμόδιας Διαρκούς 
Επιτροπής Κοινωνικών Υποθέσεων της Βουλής.» 

6. Στο άρθρο 13 του ν. 2012/1992 προστίθεται παρά¬ 
γραφος 6 ως εξής: 

«6. Επιτρέπεται η απόσπαση, η μετάταξη ή η μεταφορά 
προσωπικού, που υπηρετεί σε εποπτευόμενα από το 
Υπουργείο Υγείας και Κοινωνικής Αλληλεγγύης νομικά 
πρόσωπα ιδιωτικού δικαίου ή Δ.Ε.Κ.Ο., σε νομικά πρό¬ 
σωπα δημοσίου δικαίου του ίδιου Υπουργείου, ύστερα 
από τη σύμφωνη γνώμη των Προέδρων των Διοικητι¬ 
κών Συμβουλίων των αντίστοιχων Ν.Π.Ι.Δ., Δ.Ε.Κ.Ο. και 
Ν.Π.Δ.Δ.. Επιτρέπεται επίσης η μετάταξη ή η μεταφορά 
του ανωτέρω προσωπικού στην Κεντρική Υπηρεσία 
του Υπουργείου Υγείας και Κοινωνικής Αλληλεγγύης 
με απόφαση του Υπουργού Υγείας και Κοινωνικής Αλ¬ 
ληλεγγύης. Η διάταξη αυτή είναι ειδική και κατισχύει 
κάθε αντίθετης διάταξης και ισχύει για ένα έτος από 
τη δημοσίευση του παρόντος.» 

Έβδομο άρθρο 

1. Στο τέλος του άρθρου 3 του ν. 3402/2005 προστί¬ 
θεται εδάφιο ως εξής: 

«Το Εθνικό Κέντρο Αιμοδοσίας υποβάλλει τον προ¬ 
ϋπολογισμό του και τον απολογισμό του για έγκριση 
στους Υπουργούς Υγείας και Κοινωνικής Αλληλεγγύης 
και Οικονομίας και Οικονομικών. Οι δαπάνες του Ε.ΚΕ. 
Α. υπόκεινται σε προληπτικό έλεγχο δαπανών από το 
Ελεγκτικό Συνέδριο. Τον έλεγχο ασκεί ο αρμόδιος για 
την Κεντρική Υπηρεσία του Υπουργείου Υγείας και Κοι¬ 
νωνικής Αλληλεγγύης Επίτροπος.» 

2. Η δεύτερη παράγραφος του άρθρου 9 του 
ν. 3402/2005 διαγράφεται. 

3. Στο τέλος της πρώτης παραγράφου του άρθρου 11 
προστίθεται εδάφιο ως εξής: 

«Το προσωπικό που μετατάσσεται ή αποσπάται στο 
Ε.Κ.Ε.Α. λαμβάνει το προβλεπόμενο στην παράγραφο 5 
του άρθρου 8 του ν. 3205/2003 επίδομα, με τους ίδιους 
όρους και προϋποθέσεις που αυτό καταβάλλεται στο 
προσωπικό των Νοσοκομείων.» 

4. Στο άρθρο 15 του ν. 3402/2005 προστίθεται τρίτη 
παράγραφος ως εξής: 

«Το σύνολο των δαπανών λειτουργίας του Ε.Κ.Ε.Α. 
για το χρονικό διάστημα από 28.11.2005 έως 31.12.2007 
καλύπτεται από το Γενικό Νοσοκομείο Νίκαιας «ΑΓΙΟΣ 
ΠΑΝΤΕΛΕΗΜΩΝ».» 

Όγδοο άρθρο 

1. Η παράγραφος 4 του άρθρου 33 του ν. 3370/2005 
αντικαθίσταται ως εξής: 

«4. Η νοσηλεία των ασθενών των ασφαλιστικών τα¬ 
μείων που παραπέμπονται από Νοσοκομείο του Ε.Σ.Υ 
ή απευθείας από το Ε.Κ.Α.Β. στο Νοσοκομείο Ν.Π.Ι.Δ. 
κοινωφελούς μη κερδοσκοπικού χαρακτήρα χρεώνεται 
για τις ιατρικές πράξεις (κλινικές και εργαστηριακές), 
τα φάρμακα και πάσης φύσεως αναλώσιμα υλικά σύμ¬ 
φωνα με την κοστολόγηση που προβλέπεται για τα 
νοσοκομεία Ε.Σ.Υ (κλειστό νοσήλειο). Η συνολική δα¬ 
πάνη νοσηλείας και κάθε σχετική δαπάνη βαρύνει το 
παραπέμπον Νοσοκομείο Ε.Σ.Υ, το οποίο εν συνεχεία 
την αναζητά από τον ασφαλιστικό φορέα του νοση¬ 
λευόμενου ασθενή. Κάθε επέκταση της συνεργασίας 
μεταξύ Νοσοκομείων Ε.Σ.Υ και Νοσοκομείων Ν.Π.Ι.Δ. κοι¬ 
νωφελούς μη κερδοσκοπικού χαρακτήρα στον τομέα 
της παροχής υπηρεσιών υγείας ρυθμίζεται με απόφαση 
του Υπουργού Υγείας και Κοινωνικής Αλληλεγγύης, η 
οποία εκδίδεται ύστερα από τις σχετικές αποφάσεις 
των Διοικητικών Συμβουλίων των οικείων νοσηλευτικών 
ιδρυμάτων. Η ευθύνη συντονισμού και ελέγχου της τή¬ 
ρησης των προβλεπομένων στην παρούσα παράγραφο 
ανατίθεται σε μέλος της Διοίκησης ή σε υπηρεσιακό 
παράγοντα του Νοσοκομείου Ε.Σ.Υ., κατόπιν σχετικής 
αποφάσεως του οικείου Διοικητικού Συμβουλίου.» 

2. Στο άρθρο 2 παρ.8 του ν. 2530/1997 προστίθεται 
παράγραφος 8α ως εξής: 

«8.α. Ποσοστό σαράντα τοις εκατό (40%) εκ των κατα¬ 
βαλλόμενων νοσηλειών για τους νοσηλευόμενους ασθε¬ 
νείς σε Μ.Ε.Θ. και σε Μ.Ε.Ν. διατίθεται για την κάλυψη 
των ερευνητικών και λειτουργικών αναγκών των Μ.Ε.Θ. 
και των Μ.Ε.Ν.. Το ποσοστό αυτό κατατίθεται για τις 
πανεπιστημιακές Μ.Ε.Θ. στον Ειδικό Λογαριασμό Κον- 
δυλίων Έρευνας του οικείου Α.Ε.Ι. και διατίθεται σύμ¬ 
φωνα με τις ισχύουσες περί τούτου διατάξεις. Για τις 
μη πανεπιστημιακές Μ.Ε.Θ. το ποσοστό αυτό κατατί¬ 
θεται στον ειδικό λογαριασμό του άρθρου 9 παρ. 3 
του ν. 2889/2001. Ο τρόπος ανάληψης και διάθεσης του 
κονδυλίου αυτού καθορίζεται με κοινή απόφαση των 
Υπουργών Οικονομίας και Οικονομικών και Υγείας και 
Κοινωνικής Αλληλεγγύης.» 

3. Το Κέντρο Επιχειρήσεων Συντονιστικού Οργάνου 
Τομέα Υγείας (Κ.ΕΠΙΧ.Σ.Ο.Τ.Υ) μετονομάζεται σε Εθνικό 
Κέντρο Επιχειρήσεων Υγείας (Ε.Κ.ΕΠ.Υ). Όπου στην κεί¬ 
μενη νομοθεσία αναφέρεται το Κ.ΕΠΙΧ.Σ.Ο.Τ.Υ νοείται 
πλέον το Ε.Κ.ΕΠ.Υ. Η παράγραφος 1 του άρθρου 15 του 
ν. 3370/2005 αντικαθίσταται ως εξής: 


«1. Συνιστάται στο Υπουργείο Υγείας και Κοινωνι¬ 
κής Αλληλεγγύης Εθνικό Κέντρο Επιχειρήσεων Υγείας 
(Ε.Κ.ΕΠ.Υ), το οποίο υπάγεται απευθείας στον Υπουργό 
Υγείας και Κοινωνικής Αλληλεγγύης και συντονίζεται 
από τον Γ ενικό Γ ραμματέα του Υπουργείου Υγείας και 
Κοινωνικής Αλληλεγγύης. Το Ε.Κ.ΕΠ.Υ διοικείται από 
Διοικητή και Υποδιοικητή, πλήρους και όχι αποκλει¬ 
στικής απασχόλησης, που ορίζονται με απόφαση του 
Υπουργού Υγείας και Κοινωνικής Αλληλεγγύης. Το ύψος 
των αποδοχών του Διοικητή και του Υποδιοικητή του 
Ε.Κ.ΕΠ.Υ καθορίζεται με κοινή υπουργική απόφαση των 
Υπουργών Οικονομίας και Οικονομικών και Υγείας και 
Κοινωνικής Αλληλεγγύης.» 

4. Η προβλεπόμενη από τις διατάξεις της παρ. 1 του 
άρθρου 17 και της παρ. 2 του άρθρου 19 του π.δ. 235/ 
2000 προθεσμία προσαρμογής των ιδιωτικών κλινικών 
παρατείνεται μέχρι την 30.6.2007. 

Ένατο άρθρο 

Η περίπτωση ε' της παραγράφου 4 του άρθρου 45 
του ν. 3205/2003 αντικαθίσταται ως εξής: 

«ε. Στους ιατρούς που υπηρετούν με βαθμό Διευθυντή 
σε Νοσοκομεία της Α' Ζώνης και στους Διευθυντές των 
πανεπιστημιακών κλινικών εργαστηρίων και μονάδων, 
ως αποζημίωση εφημέριων καταβάλλεται μηνιαίο ποσό, 
ίσο με το πενήντα πέντε τοις εκατό (55%) του εκάστοτε 
ισχύοντος βασικού μισθού του Διευθυντή Ε.Σ.Υ, στρογ- 
γυλοποιούμενο στην πλησιέστερη μονάδα ευρώ. 

Η απουσία των Διευθυντών για λειτουργικές ανάγκες, 
εφόσον δεν υπερβαίνει τις δεκαπέντε ημέρες μηνιαί- 
ως, δεν επηρεάζει την καταβολή της αποζημίωσης των 
εφημέριων.» 

Δέκατο άρθρο 

Έναρξη ισχύος 

Η ισχύς του νόμου αυτού αρχίζει από τη δημοσίευσή 
του στην Εφημερίδα της Κυβερνήσεως, εκτός αν ορίζε¬ 
ται διαφορετικά σε επί μέρους διατάξεις του. 

Παραγγέλλομε τη δημοσίευση του παρόντος στην 
Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 9 Φεβρουάριου 2007 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 


ΕΣΩΤΕΡΙΚΩΝ, ΔΗΜΟΣΙΑΣ 
ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ 

Π. ΠΑΥΛΟΠΟΥΛΟΣ 

ΑΝΑΠΤΥΞΗΣ 

Δ. ΣΙΟΥΦΑΣ 

ΕΘΝΙΚΗΣ ΠΑΙΔΕΙΑΣ 
ΚΑΙ ΘΡΗΣΚΕΥΜΑΤΩΝ 

Μ. ΓΙΑΝΝΑΚΟΥ 


ΟΙΚΟΝΟΜΙΑΣ ΚΑΙ 
ΟΙΚΟΝΟΜΙΚΩΝ 

Γ. ΑΛΟΓΟΣΚΟΥΦΗΣ 

ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ 
ΚΑΙ ΔΗΜΟΣΙΩΝ ΕΡΓΩΝ 

Γ. ΣΟΥΦΛΙΑΣ 

ΥΓΕΙΑΣ ΚΑΙ 

ΚΟΙΝΩΝΙΚΗΣ ΑΛΛΗΛΕΓΓΥΗΣ 

Δ. ΑΒΡΑΜΟΠΟΥΛΟΣ 


Θεωρήθηκε καί τέθηκε η Μεγάλη Σφραγίδα του 
Κράτους 

Αθήνα, 9 Φεβρουάριου 2007 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

Α. ΠΑΠΑΛΗΓΟΥΡΑΣ 

